url: =Khedap taih tawh sum a zong mizawng pa in kua a hihiam? :: ZOMI DAILY\n1945 kum October 27 ni in lokho mi, innkuan zawng mah mah khat pan in naupang no khat hong piang khia hi. Zawnglua uh a hih man in kum 4 a phak a ki pan khuasung teng ah mawngphal zuak in sum zong hi. Hih sumzon na tawh annek khop zong ngahzo lo a hih man in puan hoih zong a silh zo kei hi.Sangkah hun a tun ciang in sanghong kah a, sangkah loh hun sung teng in a lawm te tawh khedap taih in sum tha lawh zelzel uhhi. Azenzen in khedap taih ding mi om kei leh annek ding nei lo in ngawl zel zel hi.\nHih naupangno kum 12 a phak lai tak in …nitak khat sumhau minthang khat in khedap taih ding in hong pai hi. Hih naupang no leh a lawm te nih in zong hih mihau pa kiang hong naih in, um ngei ngai uh hi. Naupang no 3 tak in a khedap taih sak nuam uh a hih man in mihau pa in zong kua taih sak zaw ding ci in khensat hak sa in en lela hi. Tua lai tak mihau pa in sum tang US$ 2 la khia a, “Khedap taih man US$2 hong pia ning kua in hong taihsak ding” ci hi. Khedap khat vei taihsakpen US$0. 20 khawng hi a, hih mihau pa in US$ 2 ci mawk a hih man in naupang no thum teng a mit uh hong vak in hong ki en en uh hi. Khat pa in “kei hong taih sak in, tu zingsang pan in an ka ne nai kei hi, ka an nek na ding ngah nai lo ka hih man in ka gil kial in ka si ding hi” ci in gen hi. Khatpa leuleu inzong “ka inn vuah an nek ding nei lo a ka om zawh nithum pha khin hi. Ka innkuan te zong cidam lo in zatui leh an ka leisak kul ding hi, leisak zo kei leng ka nu in kei hong sak gawp ding hi” ci in khasiat huai tak in gen hi. Tua nau pang no khat a cian lai pa in mihaupa khut sung a sum om US$ 2 en kawm in, tawm khat ngaih sun hi. A ngaih sut khit teh “ Azenzen in hih sum US$2 ka ngah leh hih ka lawm te gel US$1kong hawm sak ding hi” ci in a genteh a lawm te gel leh mihau pa inlamdang sa uh hi. “Hih ka lawm te gel in ka lawm it mah mah te a hihi.A mau a gil uh kial lua ta hi. Kei ka hih leh tu zingsang inka mawngphal zuak na sum tawh an ka ne hi. An neka hih manin khedap taih zawh na dingtha ka nei hi. Mihau pa khedap hong taih sak ta peuh in” a cih teh Mihau pa zong thu kim in a khedap taih hi. Hih naupang no in zong khedap taih man US$2 a ngah phet in a lawm te gel US$0.50 tuak in hawm sak pah hi.\nTua khit zawh a sawt lo in mihaupa in tua naupang no hong zong kik a, a ma na sep na ah nasem sak in anzong pia hi. Khasum tam pi a ngah loh hang in khedap taih tawh nuntak zong zaw zen sang in tawm bang nuam tuam zaw deuh a ki sa hi. Tua dan mun a tun theih na hang pen amah sang in a kisam zaw te a huh na hang a hi hi.Tua ahih manin hihnaupangno in midang a nei lo zaw te, huh na a ki sam te a tawn tung in huh tawn tung hi. A nungciang in hih nau pang no pen sangtawp in nasep na setzong lian pi khat ah na hong sem to hi. Nasem te tha man tawm na hang leh nasem te a ding kumpi te tung ah lung kim loh na pulak na ah a makai in hong om to hi. Kum 21 aphak inNasem ki pawl na khat ah hong lut hi. A kum 45 a phak ciang in Labour Party hong phuan khia hi. 2002 kum October kha in “Hih gam sung a om gam mikhempeuhin nikhat in an thumvei ta ka ne sak zo ding hi” cih tawh kum pi kiteel na ah honglut hi. Gammi khem peuh in a mah muang uh a, vote tam pi ngah a hih man in a gam vuah a 35 vei na kum pi kitel na ah kum pi ngah in hong sem hi. Hih gam ah nasem mawk mawk pan in kumpi a sem masa pen pen in minthang hi. 2006 kum in a nihvei na kiteel na ah ngah leu leu a, kum pi a sep sung in a gam ah a cih sa mah bang in annek tui dawn kita sam sak ngei lo hi. A gam vuah 93% naupang leh 83% ulian sateng in nikhat in an thum vei ta ne sak zo tak pi hi. Nidang in a gam uh pen gamzawng mah mah in leitung in ciam teh hi ta se mah leh tu in leitung ah gam mingthang 10 na ah hong ki hel zo ta hi.\nHih pa inkua a hiam cih leh midang pi,theih ngeih loh khat hi lo hi. 2010 kum in kumpi pan in a khawl Brazil kumpi Luiz Inacio Lula da Silva a hihi.\nHih a tung a thusung panin bang mu khia ih hiam cih leh miheh pih na leh ngim na tup naki cian a neih na ih mu khia hi. Pilna nei lo, sumleh paai nei lo hi ta semah leh kum pi innsung dong tung ding in a hanciam na te thupi ka samah mah hi. Et teh tak in thalak huai kasa hi.Tua a hih man in ihnuntak na ah bangmun bangmun ah om in niam hi ta se mah le hang, tha nem ding hi lo hi. Cik mah hun in ih ngim nate khahsuah kei ni. Thasaan ni. Mihing khem peuh in a gual zo thei te ih hi hi. Ih ngim na, ih tup na ih tung na ding in ei mah leh ei mah ih mawh puak tek a hihi.\nLungsim thalak na ding ka deih na tawh mimin thang tuam tuam te tangthu kan in tua sung pan kong hawpsawn a hihi.\nPrevious: Khang thak lasiam ki demna leh concert vai zaksak na\nNext: Kumpi Sang Sia/mate Tintan Kilimpiak


timestamp: atn

url: =Na Mai lam ding Nang le nang kikhual In! - TUNGZANG NEWS\nNa Mai lam ding Nang le nang kikhual In!\nMi khempeuh eima mailam ciat khual in i manlah den hi. I tunna ciangciangah i mailam i nawtciat hi. Pawlkhat amah leh amah kimakaihtawm in a mailam nawt a, pawlkhat amah leh amah kimakaih theilo ahih manin dinkhawl a, pawlkhat amah leh amah kimakaih kikhual theih ahih lam zong phawklo in tucip hi. Na nuntakna ah na lawhcin theihna dingin nang leh nang na kikhual a, na kimakaih tawm a kul hun tampi om hi. Na tunna ding ciang na muhkholh kul a, na tun theihna ciang na theih kisam a, nang tun theihloh ding ciang zong na theih kul hi. Nang leh nang kimuanna na neih phot peuhmah leh tuate a tangtunna dingin a kalsuan khin na hi gige hi.\nI tun theihna sangpen i tunna dingin pawlkhat nawhpai mahmah a, pawlkhat khe vik kawm in pai a, pawlkhat in a khe leizul kaih hi. Phawk ding thu pawlkhat gento ni.\n1. Muhkholhna, Ngimna nei in. Tupna, ngimna, tun sawmna ciangtansa khat nei masa hamtang in. Na ngimna mu ciciai sa in kalsuan in. Na lungsim ah, na khuak sungah na muh ciciai khit nak leh tua lam zuana kalsuan ding bek kisamta hi. Na muhkholhna in hong makaih dinga, na ngimna in hong lamzangsak ding hi. Muhkholhna a neilote khuamial sung lampai bang h a,suangtang khat sikkha in singbul khat palkha leh luvai in kipuk hi. Tua ahih manin sikkhak, palkhak a omlohna dingin thu nam thum phawk in.\n(1). Nang leh nang dotna kidong in: Bangcih leng hua ka mitkha tawh ka muhna mun tung thei ding ka hiam? Ka muhkholhna mun tung leng bangci sep ding ka hiam? Ka tupna tan tung leng ka lung a kim ding hiam?\n(2). Siksan to khol in: Na siksan tawhsa pen a sangna lam hong tungsak ding siksan hi hen. Nibangzah sung kitung thei? Sum bangzah bei ding? Mite muhna ah zong ahithei takpi ding ahi hiam? Hanciam takpi leng ka tup ka tung thei diam? Kei pilna leh theihna in a ban takpi mah hiam?\n(3). Na sunmang in tua lampi pai deudeu in. Na tutkhawl, na ommuang, na lup hithiat ciang zong tua na gelna leh siksan tohsa lampi zuiin lam pai deudeu in. Na lungsim ah na tungtung phot in.\n2. Nang siamna, theihna mi neihloh ahi hiam kidong in. Mi na muan mahmahte kiangah ka uk lam, ka lunglut lam hih bang hi in hihbang hihthei ing, siam ing ciin gen inla, na tupna zong gen in. Tua na gen kawm in 'ka tupna pen ka mihing hihtheihna teng tawh a piang thei takpi ding hiam' ciin na muanpa kiangah dongin. Hoih nasak, hoihlo nasak, nasep ut mahmahte nanglo midangin a sep theihloh hi-in na theihte in nang tunna ding tutphah sang ngahna hong hiding hi.\nThu thum phawk kik in:\n(1). Lunglut mahmah takpi in: Na lunglut mahmah takpi pen mah lunglut takin sem ngiatngiat lel in.\n(2). Septaak ahi cih lakkhia in: Na lunglut mahmah pen mite muhna ah a thupilo, a cihtaklo abat hangin nang lunglut in hih ut na hih manin hihtak, septaak takpi hi cih lakkhia in; lungkia lo in sem suak in.\n(3). Genhak kei in: Mi tawh na lunglut mahmah khat na hih ciang midang a lunglutlote hawmthawh kha ken la, lungduai leh theihsiamna tawh seppih in; phun, kamtam, hang cih bang hikha ken. Na seppihte tawh genhak in om ken.\n3. Mi tawh kikhawl siam in. Mi tawh kikholhsiam pen tu hun leitungah a thupi penpen hong suakta hi. Information technology leh khualzinna a nop mahmah khit leitungbup mom khau bangin kikan bilbial ta ahih manin kizopna, kilawmtatna, kikholhna siam ding hong thupi semsem hi. Nek leh tak zonna ah, nasep zonna ah zong kizopna hong thupi mahmahta hi. Mite in nang siamna leh theihna a hoih dan, a kizat theih ding dan a theihtelna dingin na kizop mite mi gina leh mi muantak ahih kisam hi. Tua ahih manin nang hong pakta thei ding mite peuhmah kiangah na siamna leh na theihna ciil hetlo in lakkhia in. Na theihna leh siamna te sum piakloh in zong mi adingin piakhia masa ngam in, mite huh masa ngam in; tua hileh mite in nang hong thei dinga, hong deih ding uh hi. Mite hong hopih theihna dingin nang bek tuam tat, tuam omlo in mite tawh kikhawl, kiholim, kithuza in.\n4. Nang leh nang kisintawm in. Nasepna zonna leitungbup hita ahih manin gam khat, khua khat, kiu khat nasep zon hun bang nawnlo a, a tam thei pen ei leh ei kisin ding a thupi hun hita hi. Tua bang na kisin theihna hun pha a om leh kidek hetlo in kisin tangtang in. Kisik hetlo ding hiteh. Nasem khinsa na hih leh zong na sepna mun ah na siamna kibehlapsak in. Na hihtheih khan in. A kisin nuam peuhmah mainawt a, tuhun leitung thu leh la 'khuttung lumleh bang' ahihna phual ah amah leh amah a kisintawm den, a theihna a siamna a khangsak den mi in a nasepna khahsuah ngeilo hi. Theihsa siamsa zingah thai ah hong lui pah taleh a\nkisin khol mi in na kigingkhol khin ahih manin 'hun lap' hi. Tuhun nasepzia leh mailam ah nasepzia kikhel ding mu khol in. Nang leh nang na kisin theih kei leh zong kisin theihna ding mun zongin kan in. Nget tanghial a kul leh zong siamna theihna khanna ding ngen in kisin ngap in.\n5. Hong tawsawn ding mi nei in. Siamna theihna pilna a behlapsak thei mite tawh kinai in kikhawl in. Hong hilh thei dingte naih in zui in. Tha hong pia nuam leh hong deihsakte it in amau thapiakna leh tawsawnna thupisak mahmah in, tuate in na kahlei tungah siksan nuam hong guan ding uh hi. Hong kaipuk nuam leh hong thalkaih den, hong nungkaih dente tawh kipelh inla, hong sawnpai nuamte tawh kipelh zaw in. Hong sawnpai theite tawh hun tampi na beisak dingin na hun hoih pammaihlua hi. Tua ahih manin nang hong pattah theite kipattahsak in. Mi madawk, mi thuthei leh nasep siam i cihte in sum leh pai tampi bei in a thei asiamte na kipattahsak uh hi. Lam hong lak theite zong thudong in. Amau na mukhol khin, na thei khol khin uh ahih manin tua lampi zuih dan hong lak thei ding uh hi. Nang hong kikhelsak theite zong na pelh kei in. Na gamtatzia, na nasepzia, na pilna siamna zonzia a hoihzaw hong khel theite na lamnaih mahmah in.\nKikhual, kisinkhol, kigingkhol cih pen tuhun leitungbup kalsuanna, nuntakna leh nasepna phual ah a thupi mahmah ahi hi. Hun na lap kei leh mi nung na delh ding hi. Na tup, na ngim, na hanciamna na tun theihna dingin na gelkholh, na muhkholh, na kisinkholh takpi mah a kisam hi cih mangngilh kei in.\n(Tuhun leitung khantohna tawh kituak a nasep zonna leh pilna siamna zonna ah mi i phakna ding deihna leh lunggulhna tawh kong gelh hi).


url: =Dimno’ Nu laikhak – 1 :: ZOMI DAILY\nposted on 5 May 2015 at 11:17 pm Lomkholna: Article, Paukhankap, TuunlehZua\nDimno’ nu, na damdam hia? Thangpi leh Dimno te unau e, damdam in teh maw! Kei zong nomau mah nong thungetsakna uh leh Pasian hong hehpihna tawh cidamin nasem thei sam ing.\nDimno nu aw, ka khualzin ma a i thu kikupte ka ngaihsut kik khak ciang khat veivei bang ka ihmut hun ding na ngawn mangngilhin khua hong vak thei zel! Ka nasepna ah ka gim mahmah zongin ka pai ding a nong kam vaikhakte in tha hongpia-in, ka tha hong dim kik sak zelzel! Hih sim leitung ah nang a om lo hi le cin, ka nuntakna tuikhu bangin van ah leng mang khinin um mawh mai ing!\nDim, tu laitak ka omna ah thu thang mahmah khat in: Lawmte pawl khat in inn lam sum khak in, innlam te’n van gil meel suah lo-in, tangvalnote tawh sun leh zan meel phawk lo liangin mawk bei sak, cih hi ven. Tua te lak ah zong na lawmnu Lunno (ka lawm Thangpu zi) zong nasia lua ci veh aw! Kei bangin lamdang sa peuh mah ing. Amah penpen tua danin a gamtat gawp dihdih! Ka om lai in hoih cihtak a, a hoih hi ven mataw! Ngaihsun zo mahmah kei mai ing.Tua ciang, kalawm Thangpu zong hihthu bangmah theisak nai kei ing. Hih thu teng kong gen hangin, nang tua ci niteh, ci-in a hong muangmawh, a hong muang zolo peuh hong sa kei in maw! Tua danin na om loh lam tak ding kong theih a, zong kong muang mahmah hi. Kong it mahmah leh kong muan mahmah lamtak nang zong na theih khit sa hi. Ke’n zong ka omna peuh ah na vang tang in ka om den lamtak kong theihsak sa ban ah hong theisak behbeh nuam lai ing.\nDimno, tu laitak ka lungsim sung ah hong suak khat hong gen le’ng: “ I pu i pate’ hun pek a kipan, tangthu a i gengen Dahpa Khuang ee.” Tu laitak tua Dahpa Khuang a nei hi leng pawh, deihtak khat vei tumin, “ ih khua (Pyidawtha ) taw leipi gei ah hong tungsak in,” ci ning. Tua khit ciangin leipi pan in khuamial ngakin khuamial kuan sanggam meelmak hun ciangin khuanawl zui-in hongciah ning. Ih innkong kong tunciangin nidang kongciah cianga ka lut ngeimah bangin inn nung lam kahlei pan hong kah to in, kongkhak hongsim khiankhianin hong en sim ning.\nNidang a ka khualzin ma mah bangin an nekding ciang sabuai kiim tengah i tate nih tawh kuang umkhawnin an nek ma Pasian kiangah lungdam ‘na ko masa lai uh tam, cih hong ensim masa pen ning! Tua khit teh i tate lai simsakin a laite limtak simpihin nasit lai tam, cih hong en sim leuleu ning…tuabang dan in i tate pantahin na na omlai a leh bel… i tate laisimpihin na ki-umkhop laitak un, na nunguh pan damdam hong paisim khiankhain in i tateteng tawh thakhatthu-in na vek un hong kawi vatin hong nam ning….\nAhi zongin tuabang dan hilo-in hilam a ka thuzakte mah bangin nalawm Lunno tawh kong sum khak sunsun teng na-ut bang un zanghin i tate na ngawn phawk nawn lo-in, khangno vakvai teng tawh…beer…sapit wine …cih te dawnin na na om takpi vua le bel…………………………………………………………………\nkei bang ci’n na mai vuah hong kilaak ngam peuhmah ding…..inn nunglam kahlei panmah damtakin tuaksuk kik khialkkhial in ……. kua ma\nmuhloh ding mahin khuanawl mah ah pai kik in…… “ka om nalui mah ah hong kha kik oo……, ci-in ka Dahpa Khuang mah tum kik ning………………………….\nBangbang ahi zongin Dimno’ nu…tu-in ahih leh i gengen hang, Dahpa Khuang lah a om hi nawn lo a maw…. i sunmang teng bekmah hi lo dia.\nKha khat a khat vei kong hopih ciang bek tawh ka kilungkimsak kul mai ta vem maw… i veng i paam leh i khua sung teng a, a om nupi teng a sia gai phial zongin nang na siat loh lamtak ding hong thei ka hih manin ka thu zakzak te a hoihlo vive a hih hangin ka lungnuamin lungmuang takin om den ing.Nang kongmuan mahmah lam zong, kong gen sa ban ah hong gen behbeh nuam lai ing.\nNa U Tuang\nPrevious: ZTK-2 ah Manglai hilh dinkhawlna leh ahilh te kiciahkiksakna vai\nNext: A manpha Nute’ Ni ~ Rev. Khoi Lam Thang


url: =A manpha Numei te ~ Pau Tun Thang :: ZOMI DAILY\nposted on 28 December 2018 at 8:37 pm Lomkholna: Article, Pautunthang\nNumeite pen Pasalte tawh om khawm dinga Pasian bawl ngiat ahi hi. Pasian in mihing a bawl tungin pasal na bawl masa hi. Ahi zongin pasal khatguak bek om ding hoihsa loin akithuahpih ding numei bawlsak hi. Mihing nam nih; numei leh pasal hong om cihna hipah hi. Tua mah bangin Numei leh pasal ii thupitna leh manphatna tuam ciat om hi. Tuhun ciangin numei hi napi a, pasal lungsim apua leh pasal hi napi, numei lungsim pua zong om hi. Tua hi in tukum Nute’ Ni (Mothers’ Day) muakna kawmin numeite manphatzia cih tawh kisai kikumkhawm ding hi hang.\nMinam tuamtuamte tangthu (history) kan leeng numei nuaisiahnenniamna tam peuhmah hi. Tua bang dan kipawlna/ innkuan (society)te pen Patriachal Society kici in pasal thuneihna (Male dominated culture) ahi hi. Juda leh Zomite zong hih dan namte lakah i kihelkha hi. Tudong mahin mun tuamtuam ah numei thupi simlohna leh pasalte kiphatsakna om tham hi. A hihtheih leh hih bang dan lungsim pen puak huai nawn lo hi. Numei manphatzia a thei leh zi neih a hun ten zi nei lel uh hi. Pasal zi nei nuam lo ten numei manphatzia a theihloh man bek uh hi.\nPasal te zi dinga hoih pen numei mah hi. Pasal leh pasal kiteeng cih lawm lawm pen nuihzak huai liang sam hi. Suan leh khak tampi nei a leitung a luah dingin Pasian in hong deih hi. Tua Pasian deihna pen numei le numei or pasal le pasal kiteenna pan lawhcing thei ngei lo a, numei leh pasal kikal bek pan lawhcing thei hi.\nTate pattahna ah numei ten mawhpuakna lianpi nei uh hi. Naupang pahtah pen kitangsam mah mah ahih manin nu leh pa pankhawm siam kuul peuh mah hi. A diakin pasalte sangin numeite kitangsam zaw lai uh hi. Pasal te sangin numeite pen tate tawh tam vei kithuah/ omkhawm zaw uh ahih manin taten zong ngaizaw uh hi. Zan lama laihilh, laisiangtho tang simpih etc. te nute mawhpuakna hi phadeuh hi. Paten bel ahih le zi le tate vaakna ding tawh kibuaisak in manlah den pongmawk uh hi. Kei bang khualzin ka tun ciang ka nu na om kei leh nuamsa lo kai ve. Ta ten pate sang nute kisun zaw lai ci hi. Mi lawhcing tampi te kan leeng a nute uh kizeenna hang tam zaw mawk hi. Numeite pen pasal te ading bek hilo in tate adingin zong akisam le amanpha mah mah uh ahi hi.\nInn sung nasepna ah pasal sangin numei kizang thei zaw lai hi. Numei te pen pasalte sangin nasem in kizang thei baihzaw hi. Zomi innkuan sung ngaihsun leeng Pasal ann huan tamlo in, numei ten huan zaw uh hi. Inn sung nasep dangte ah zong pasal sangin numei nasep tamzaw hi. Puansawp, sualnawt, vawk ann piak natawm numei ten sem zaw uh hi. Inn sung khuasakna ah zong numeite pen manpha mah mah mawk uh hi.\nPasal te pen a ciakciak mawk uh hang numei tawh loin nuamsa tuanlo uh hi.I Zomi Paunak ah, ”Pasal ten a teek dong zi deih numei in a teek dong silh leh teen deih” kici hi. Mei gawng khatin Inn suang zo pagawng khat in inn suang zolo a ci pawl bang om liang hi. Nu le pa vai thutheihna (Sex Education) lam a sinte bangin pasal lungdamsak thei pen numei te ci uh hi. Numeite pen pasal te sangin a thupi zawkna khat uh pen numeite bekin naupaai thei se uh hi.\nPasal ten numei te thupi sak khat peuh bawh pah uh hi. Nidang lai in Mizoram ah nungak ten Driver(Motor hawl) te thupi sa uh hi. Tua hun ciangin pasal motor hawl a sin kibehlap pah hi. Tua khit ciangin numei ten Galkap thupi sa kik uh a, tuhun tak ciangin galkap kilut ngeingai leuleu hi. Numei ten indirect in pasalte carreer ding lamlak uh suak hi. Numeite thupisak (value system) pen Pasian nasem te khawng hong hileh deih huai mahmah hi.\nPasal pawlkhat kimawk pasal sak keei pongmawk uh a, tua pen tuhun ciangin kitamzat thei lua nawn lo hi. Bang hang hiam cih leh nidang lai i pu leh pite hun banga thatang zat hun hi nawn loin, tuhun ciang ngaihsutna khuak kizang zaw ta hi. Innkuan sungah zong numei leh pasal akihuhtuak siamte khangto uh hi. Pasal ten numei na cise loin akitangsap hunah numeite huh ding kisam hi. Numei te manphatna a thei siam namte khangto uh a, Numei kinuaisiahna innkuan, pawlpi le kipawlnate (society) peuhmah nam khangto lua om lo hi.\nTua ahih manin, tukum NUTE’ NI ( Mothers’ Day) ni ah Numeite le Nute khempeuh zahtak bawl le thupisakna tawh innkuan, pawlpi le minam khangto asuak thei dingin Pasian in Nute mahmah thupha hong piaksak hen. Nute khempeuh cidam in kum sawt hong damm ciat ta un. N. Pau Tun Thang\nPrevious: Ukcipna leh kizop kikawmna\nNext: A khatveina leitungbup ZOMUS makaibul Meeting


url: =Zomi leh Zogam – 2 :: ZOMI DAILY\nposted on 18 December 2014 at 4:17 pm Lomkholna: Article, Langkhankhai, ZomiTimes\n1. Zomi Azai Ngiahsutlote: Zomi atangzaitakin angaihsunlote in nidang ZBC huamsung Chin State, Kalay- Kabaw – Chindwin valley, Yawgam leh Asho Chinte omna munteng huamsak hi. ZBC hunlaiin Zomi leh China akibangin kizanga, RC leh Laipian losiah pawlpi dangte omma hunin Tuiphum pawlpi bek hiin ZBC huam ah ki’om ciat hi. Ahi zongin 1995 ZBCM leh 2013 ZBC pan CBC kikhel ciangin Zomi deihlote CBC ah, Chin deihlote Zomi minpua kipawlna ah ahih kei keh, Chin deihte CBC ah, Zomi deihte Zomi kipawl na ah om a, akikhensiang sitset hita hi. Chin in Tedim, Tonzang, Cikha, Tamu, Kawlpi leh Zomite tennate biakna lamah huamzo nawn lo a, kiukna ah Chin state huam hi. Zomi in zong Zomi deihlo Falam, Haka leh adangte huamzo nawnlo a, Zomi mimal 240,000 pawl leh Chin mimal 300,000 kim tawh kikhen hita hi.\n2. Zomi Atoi Ngaihsutte: Zomi atoi ngaihsutte in Chin nuai ah Zomi, Laimi, Khumi, Mromi, Lusei cihte om a, Chin pen ikikhaina ilukhu hi ci-in gen uhi. Ahi zongin kumpi leh biakna ah Zomi leh Chin akikimin kizanga, Zomi leh Laimi, Khumi, Lusei.. cihte akibangin kizang nailo a, Chin leh Zomi akituhteh leh akikim a kingaihsun hizaw hi. Zomi mipil ulian makai thuthei ding pawlkhat in Chin nuai ah Zomi ake khatin koih bek uh a, dahhuai mahmah hi. Kumpi kiukna leh politics ah zong Zomi leh Chin akikimin kingaihsun a, Chin kicihna ah Zomi, Zomi kicihna ah Chin kici lengzong akisantheihna pen Zomi leh Chin kikim a, Laimi, Khumi, Asho, Lusei leh adangte tawh akikimin kizang ngeilo hi.\n3. Zomi Azangkhai Ngaihsut te: Zomi kicici napi Chin sangin akineusekzaw pawlkhat om a, Zomi min kipawlna hinapi Zomi deihlote tawh akipawl leh Zomi min ipuak hangin azo ahau alian peuhpeuh tawh kipawl theih ding hanciam ni aci kipawlna zong om hi. Zomi lutang leh talsuan dingin kizang napi, kampau leh lai ah,”Ei Tedim mite”, acinuam phadeuh leh ulian mipil mihau hileh ama pianken akhuapau azangkik nuamse pawlkhat om hi. Zum Signboard ah Zomi min suang lela napi asung leh asepna ah Zomi anial vinven om hi.\nPrevious: Minam kemcing Upadi (Law – Dan, Ngeina) – 2\nNext: UNHCR te zangin Topa’n Zomi te lamsang


url: =FEB 18, 2017 BIAKPIAKNA MUN DING DEIHKIN Pastor Reidar Olsen ~ MUC\nFEB 18, 2017 BIAKPIAKNA MUN DING DEIHKIN Pastor Reidar Olsen\nAdmin 10:59:00 AM Articles, MISSION NEWS\nBIAKPIAKNA MUN DING DEIHKIN\nPastor Reidar Olsen\nKum simin Noble prize piakna mun Olso City Hall panin a gamla lo mun khat ah Bethel SDA biakinn khat om hi. Hih biakinn in Norway gam aa dingin a masa penpen biakinn hi.\nJohn Gottlieb Matteson in USA ah a om sungin SDA thuman hong thei a, Norway le Denmark gamte ah hong pai-in SDA thuman a tangko na tungtawnin hih gamte ah SDA thuman a zui mi hong om thei hi.\nMatteson in inn mun khat va lei hi. Hih mun ah biakinn khat kilam ding cih pen Ellen G. White a nuntak lai-in a mangmuhna sungah Pasian in pulaak khin hi. Ellen G. White zong a dam lai-in hih biakinn ah kikhawm ngei a, tua hun lai-a kizang pulpit tu dongin kizang lai hi. Hih biakinn pen 1879 kum in kilam hi. Hun khat lai-in laikhetna in zong kizang ngei hi. A nuai innkhante clinic, cinate kilahna in kizang ngei hi. Tu-in hih mun panin tai 39 a gamlatna mun ah laikhetna innpi khat kinei hi.\nKimlepam ah nasepna\nBethel SDA pawlpi in laihawm tuamtuam tawh nasep banah kimlepaam nasep hoih tampi sem uh hi. Oslo khuapi panin radio FM tawh thugenna zong om hi. Nisim in mi 2000 val bangin thungai den hi. Radio tawh thugenna banah Sabbath nisimin Sabbath School le biakpiakna, cihte TV ah kisuak sak hi. Sabbath niteh kikhawm dingin Friday nisimin pastor Olsen in TV tungtawnin mi zawn den hi. Linn Helene Stoelen in nek le dawn tawh kisai siamna nei hi-in, pawlpi mite tungah anhuanzia tawh kisai thuhilhna zong neihpih zelzel hi. Bethel SDA pawlpi in sep ding nam nga geel uh hi. Tuate lakah anhuanzia training, thusinna zong kihel hi. Mi tampi in hih anhuanna traning ah kihel uh hi. Pawlpi mite in a lawm le gualte tungah phone, email, facebook cihte zangin mi zawn ciat uh hi. Khangno, uham, mi nam tuamtuam kihel uh hi.\nMun Kicing lo\nBethel SDA pawlpi in lawptakin a nasepna tungtawnin mun tuamtuam Europe, Latin America, South-east Asia cih gamte pan hong peem mite in hamphatna tampi ngah uh hi. Olso university sangnaupangte in hih pawlpi nasepna ah kihel uh hi. Mi tampi kihel ahih manin mun kicing nawn lo hi. 1879 kum a kipanin kizang laikhetna zong puahphat kul hi. Kikhopna, thusinna cihte-a kizang ding hall lianpi khat zong kisam uh hi.\nTu quarter 13 Sabbath School sumpi in Bethel SDA pawlpi nasep nadingin kipuak ding hi. MUC in Laibung khua thak a pawlpi huhna dingin kipuak ding hi.


url: =Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Tweedehands auto's | Autokopen.nl\nVolkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 1 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 2 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 3 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 4 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 5 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 6 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 7 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 8 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 9 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 10 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 11 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 12 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 13 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 14 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 15 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 16 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 17 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 18 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 19 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 20 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 21 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 22 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 23 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 24 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 25 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 26 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 27 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 28 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 29 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 30 Volkswagen Tiguan 2.0 TDI 4Motion Highline R-LINE navi pano leer trekhaak 190 pk !! - Foto 31\nVolkswagen Tiguan 2.0 TDI 4Motion Highline R-LINE navi pano leer trekhaak 190 pk !!\n2018 - 53.444 km - Diesel - Automaat - € 34.900,‑ € 34.900,‑\n2.0 TDI 4Motion Highline R-LINE navi pano leer trekhaak 190 pk !!\nBeste Slag Auto's, Ik ben geïnteresseerd in de Volkswagen Tiguan met het kenteken TL-864-J. Wilt u contact met mij opnemen? Met vriendelijke groeten,\n2018 - 53.444 km - Diesel - Automaat


url: =U Aung Min leh Dr. Sui Khar (CNF) lungtuakna thu nam 16 om\n(TZN) ZomiDaily :: U Aung Min makaih na leh CNF Dr Pu Sui Khar makaih kaihnatawh lung tuak thuki kup nawi na, Anihveina, tu ni a ni2ni in thukim nathu gui pi nam 16 nei cihthu RFA Burmese pan ki tangko khia hi.U Aungmin makaihna tawh abeisa hun i Zogam Hakha khua pi ah Jan/6/2012 in ki mu hawm ngei uh hi. Tuni thu ki kup nawi na ah avek pi phial in kilungkim na om hi mai hi cih Gambup Singno leh gam ven na Mang pi U Win Tun in RFA tung gen khia hi.\nTom kimcing in gen ni cileng avek pi in ka kim lung kim uh hi.Khatna thu pan in cileng Hua hun lai pek in zong Gambup level din mun ding akithu kim ka hi uh hi.Tu tadih in tawm vei om kheih nate, Hard case tawh kisai in kawlgal kap lam pan leh CNF lam pan in makai piteng thu kikum leh kimu khawm ahi na dung zui in Gam khenzia ding dong in kikupna kanei uh hi.Hih thu tawh kipawi inzong vekpi mah in ki lungkimna om ahihi. January kha 9/2012 hun in thu 9 tawh kipawl Galhiam zat loh ding thukimna om zo ahihi cihi.\nHih thukimna thu guipi nam 16 pen gulhik cilget in gen siangtho na leh zak sakna mipi tungah om nai lo hi. Hih thukim na leh kilemna thu (16) zong tuhun kiuk na zui in Deocracy din mun kiukna zui in, Zomipi te tungah dot masak na zong omlo' thukikupna leh kilung kimna hi phot ahihi.ZomiDaily/HauThangew blog post. Click here and start typing, or drag in elements from the top bar.


url: =JESUH SUAH LUNGDAM PAWI. Agelh - Pum Khan Pau - Laibu Saal\nHome > Thuluui/Articles > JESUH SUAH LUNGDAM PAWI. Agelh - Pum Khan Pau\nJESUH SUAH LUNGDAM PAWI. Agelh - Pum Khan Pau\nJESUH SUAH LUNGDAM PAWI\nAgelh - Pum Khan Pau Ph.D\nKristian kumsim dan ah December kha pen khatawp ahih bangin hih kha i tun simin I lungsim ah hun khat a zo ding bangin kingaihsutna hong om hi. Kum khat sung tawntung I nasepna, pilna zonna leh kizatnate a kuitung bangin I kikoih hi. Lokho mite in kum khat I khawh annte kikaikhawm khinin ki-awllen a, sangnaupangte in zong kum khat a sinte laivuanin man khin hi. Sumbawl mite adingin awllen cih a om theih taktak loh hangin kumpi nasemte in zong December kha pen hun awl ngah sawm hamtang ciat uh hi. Nidanga khuata ah om hunlai bang lo-in tuhun ciangin innkuan khat zong mun leh gam tampi ah kikhenta ihih manin khatawp pen I khua I inn ah kituahkhopna in mi tampi in kizang thei hi.\nAhizongin, December kha pen awllen hun bek na hi zenzen lo hi. Tua sanga thupi zaw tham pen Khristiante adingin Lungdam Bawl/Pawi hun ahi hi. Tua ahih manin awllen hun tawh kituakin Lungdam Pawi zang dingin khualgama om gamvakte, sumbawlte, sangkahte, zumnasemte, galkapte ahi thei bangbang inn ah ciahin, inn omte’n zong a nuam thei pena Jesuh suah pawi zat dan ding ngaihsunin i hunte i mawk zat nawnloh hun ahi hi.\nNaupangte adingin hih hun pen a tuampi khat hi. Phalbi tungin khua votta ahih manin puanlum, puanthak neih hun, ciin amau ciamteh ding hi.\nDecember kha pen Khris hong pai kha (the advent of Christ) ciin thu leh la leh nopbawlna tuamtuam tawh kizanga, Lungdam Pawi hun a tun taktak ma nangawnin kimaleep hi. December 25 pen a maan pen ahih loh hangin mi tampi in Jesuh suah Lungdam Pawi in kizang ahih manin tua tawh kisai theihhuai pawlkhat kikum ni.\nRome mite in December 17-24 pen Saturnalia Pawi in zang uh a, tua hun sungin deihsakna van kipia uh hi. Kristiante in Khrismas/Lungdam Pawi cianga van kipiak i zat pen tua pana kila hidingin ki um hi.\nKhrismas cianga sing hing hoih nono leh paak kilawm leh meitaang hoih nono tawh inn zep, biakinn zep a kizang pen Rome mite i zat mah pana kila hi. Mi pawlkhat in Khrismas Sing pen German gama Mikang missionary Boniface i pat hi ci uh a, pawlkhat in bel Martin Luther pat masak hidingin um hi.\nAsia minor a bishop St. Nicholas in deihsakna tawh mite letsong pia pahpah ahih manin Santa Claus pen ama min kitom lak hi, kici hi. Tu-in Santa Claus a kigen ciangin deihsakna letsong pia/hawm gennopna hipha deuh hi.\nJesuh Judah Kumpi’ Suan Mah Hiam?\nLaisiangtho sungah Jesuh khanggui a kan nih om a, Matthai leh Luka hi. Amaute sutna panin Jesuh pen Kumpi David Tokhom a luah thei ding mah hi hiam? cih kan ni. Lungdamna Thu Matthai a gelh siahdongpa Matthai (Jesuh nungzui )in Judah mite pen khanggui kan mi ahih lam tel ahih manin a laibu sungah Jesuh pen Kumpi David Tokhom a luah thei ding mah ahihna Jesuh pa Joseph khanggui panin limtakin sut ngekngek hi. (Mathai 1:1-16) Aman a sutna panin Jesuh pen ngeina leh dan tawh kituakin zong Kumpi David suan taktak ahih manin Kumpi tokhom a luah thei ding mah hi, ciin Judah mite muanlahnate hilhcian hi. Tua mah bangin Luka in Mary pa’ (Joseph sunghpa)khanggui lampanin sut hi. Luka in Mary lampan a kan ciangin Jesuh pen David suan mah hi veve hi,ci hi.(Luka 3:23-38) Anu lam ahi-a a pa’ lampan ahizongin Luka leh Matthai sutna i et ciangin Jesuh Kumpi’ suan ahihna kitel khiallo ahih manin, a hong suak ding naungek pen naungek ngeina bangin ngaihsun loin Leitung Vantung Kumpi’ tapa taktaka i ngaihsuta zahtakna tawh muakin I biak ding thupi hi. Johan 3:16 sungah hih naungek hong kisawlna HANG kigelh hi. Pasian leh mihingte’ kikhenna a zomkik (kimat kiksak) dinga itna sangpenpen tawh hong kipia naungek hi.\nBangci bangin na zang ding hiam?\nKumpi Jesuh suah Lungdam Pawi i zat laitakin gualnopna, ci leh sa’ deihna, leh nek leh tak bek tawh i zat leh i zangkhial ding hi. Khangno tampi tak in Party bawlna, nungak-tangval thangtatna, khamtheih guihtheihte bek tawh zangin i zang khial zel uh hi. Ahizongin tutungin Kumpi’ tapa taktak ahihna tel kawmin lungsim tak tawh hih pawi i zata i lungsim Kumpi dinga i suahsak ding I hanciam hunta hi. France gamuk ngeipa Napoleon in: “Kaiser, Alexander leh keima nasepte ka ngaihsut ciangin thupi mahmah napi’n huih let mang bangin tomno kalin beipaha, ahizongin Judah mi Jesuh nasepna in mi khempeuh leh gam khempeuh zel hi. Tua ahih manin leitungah Jesuh tawh teh theih ding mihing omlo hi. Kote’n thatang tawh gam zapi ukin a sawtloin bei kik paha, ahihzongin Jesuh in itna tawh gam zapi la-in mi tampi lungsim zo a ama adingin tampitak mah in a nuntakna uh sum ngam uh hi,” ci hi.(Who is Jesus Christ?- Sailas C Nair). Kei kum 13 ka phakma in Lungdam Pawi pen sa neek pawi, van thak leh puanthak neih hunin ka ngaihsuna, kum 20 ka phakmain lawm leh gual tawh vakthapna, gualnopna leh kiphatsakna hunin ka zanga, kum 25 ka phakmain khangno lungsim utna bek tawh ka zang hi. Ahizongin kum 25 ka val ciangin biakpiakna, leenkhopna, leh biakna vaiin ka ngaihsun hi. Kum 30 ka cin ciangin bel Topa’ hong itna phawk kikna hunin ka zang hi. Lungdam Pawi nang bangci bangin na zang ding hiam? Jesuh i lungsimah Kumpi a suahna LUNGDAMNA PAWI in i zat theih tek na dingin Topa’n thupha hong pia hen.\n- Hih thului pen Shillong pana kisuah Laizom vol 1, 5 Dec. 2006 ah kisuah hi.\nItem Reviewed: JESUH SUAH LUNGDAM PAWI. Agelh - Pum Khan Pau Description: Rating: 5 Reviewed By: cinpuzomi


url: =Australia, Brisbane khuapi ah Zomi Khuado bawlna ~ Dr. Dongno :: ZOMI DAILY\nAustralia, Brisbane khuapi ah Zomi Khuado bawlna ~ Dr. Dongno\nposted on 31 October 2017 at 12:09 pm Lomkholna: Article, Dongno, Khuado\nBrisbane khuapi aa om Zomi sanggamte, Brisbane khuapi aa om Zomi Community Australia panin makai, upate leh pawl mipi-in tu kum Khuado siim ding leh thugen dingin itna tawh nong sapna uh kipaak leh lawptakin kong saang aa tu-in hih lai ah iki muh theih manin Pasian tung lungdam i ko masa hi.\nKhuado pen Zomite-in i ngeina sung ah pawi thupipen leh hun nuampen aa i neih khat ahi hi. I Zogam ah tulaitakin tuuk hun beita-in guah zu meikaai nawn lo, zong vot lua nai lo-in khuahun nop mahmah laitak ahi hi. Lo nasep khempeuh kiman khin, tawldam hiithiatin anpal, an thak zong a om zihziah laitak hi aa kuamapeuh lungnuamtakin i-om hun ahi hi.\nKhuado kibawl tuung ciaptehna om lo ahih manin mi pawlkhatin AD 1400 kiim Ciimnuai innpipa Pu Tuah Ciang hunin zong kibawl dingin um uh hi. Ka thukim hi, Ciimnuai maa kum 600 lai pekin kipan khin dingin ka um hi. Banghanghaim cihleh Vaite (Hindu)te- in tangtawng pek aa kipan meivak pawi Diwali puja pawi Khuado hun sung mahin nei uh hi. Kawlte-in zong meivaak pawi, Thadinkyut, Khuado hun mahin na nei uh hi.\nSente-in zong hih hun mahin mid-autumn festival, buh lak-khit meivaak pawi mah nei uh hi. A nuai ah i muh ding mah bangin ei Zomite-in zong Khuado hun sungin khuazaangin meilah tawh khua siansuahna inei aa khuazaangin mei taang zeiizaii hi.\nI pu i pate Pagan, Nyaung U, Popa kiim ah kumsawtpi na teng uh aa Kawlgam laizang ah Zo kumpi-in kum 800 val ( AD 800 maa-1550 ) sung na maang ngei uh ahih ciangin minamdangte tawh hih hun sungin na kimu kawm uh hi. Hindu, Kawl, Sen leh Zomite-in akibangin hun khat sungin meivaak pawi, kumcin pawi nei ciat ihih ciangin Khuado pen Ciimnuai hun ma kum 600 pekpekin i nei khin ding aa tu-in 1,200 vei bang khua a do khin hihang ci-in ka um hi.\nKHUADO: Hih ‘Khuado’ kici kammal pen atumdang mahmah kammal ahi hi. ‘Khua-do’ kici kammal 2 te-in apha leh asia khiatna nam nih tuak anei kammal mal 4 kigawmtuah, Khuado ahi sese hi\n‘Khua’ in akilehbulh khiatna nih nei aa, ahoih, apha pasian cihna – Khuasiam(Khuavak) leh a gilo, asia dawi cihna – Khuasia(Khuazing) ahi hi. ‘Do’ in zong akilehbulh khiatna nih mah nei aa, ahoih, apha ki-itna alak, ‘zindo, lenglado’, cihna leh asia, adik lo, gal do cihna zong ahi hi. Tua ahih ciangin khanglui Zo ngeina taktak tawh khua akido lai-in dawisia kausia, Khuazing, gal bangin khuabupin innsung pan khua pua ah kihawl khia, kibeng khia (exorcised) kido in, thupha, cidam, lungnop, daupaina ong pia Khuasiam inn sung ah kisaang (received) in zin bangin kido hi. Tua baan ah it leh ngaih asisate kha zong Khuado ciangin “zu lim, sa lim ong siim un” ci-in kisam aa zin bangin kido hi.\nHih Khuado hun sungin aki lehbulh thu nih om lai hi. Zu leh sa ne-in gualnuamin lasa-in alamlam a-om mahbangin, kum lui sung aa a-it angaih asihsansate phawk kikna, dai hawhna hun khat zong om ahih ciangin, lungleng, khuangai-in khitui naptui tawh a om pawl khat zong om uh hi. Hih bang nopna leh dahna kithuah pawi dang om ngei lo hi. Khuado hun sung bekin gualnopna leh khitui luanna ki nei khawm ahih ciangin Khuado alamdanna khat ahi hi.\nTua ahih ciangin hih Khuado pen akhel mahmah, atumdang, atuam vilvel kammal ahi hi. Khuado min aphuak i pu i pate asiam daan uh lamdang hi.\nKhuado ni : Khuado hun pen an laak khit hi hamtang ding ahih hangin, khua khempeuh kituakin an kila lo hi. Khualzin gamvak zong ki om aa tuate om kim hun zong kingak ahih ciangin, khua khempeuh Khuado ni kibat ding haksa hi. Ahih hangin khua khat ciat ah siampi, hausa, upate kikumin alempen ding ni teel uh ahih ciangin khua khat ciat ah akibangin khua kido hi. Mailam ah Khuado holiday akibangin i neih ding deihhuai kasa hi.\nZomite-in kum khat sung i ngaklah i lawppeen Khuado ahih mah bangin i khua, i gam bek hi lo-in koikoi ah i om hangin a hun ong tun simin Khuado ding i lungsim sung ah ong suak hi. Zomi li leh nga i omkhop nakleh khua kido hamtang hi. Tuni mahmahin, i pianna i gam i lei ahi lo tuipi gal Australia gam Brisbane khuapi sung ah Zomite-in hih bangin lawptakin Khuado i bawl mah bangin leitung mun tuamtuam ah zong Zomite-in a omna ciat uah a kilem bangbangin khuado ciat ding uh hi.\nKhuado bang hi aa bang deihna hiam?\n1. Zomite Kumthak dawn ni ahi hi; banghang hiam cihleh Khuado la kiphuak lak ah ‘kumkhen’ ci-aa la kiphuak tampen hi. “Kum kidang e, solkha dang ee…”., “Kum khen ningzu lunlai ah ee…”, “ Tukawl tawi kum khua i khen aa…”, “Kum khen lenkhuang ging na zanam aw…..”, “ Lenlai sinthu kumkhen lenkhuang khang zamluangin kei hong phawng lai ee…”., cihbangin ‘kumkhen’ Khuado la tampi om ahih ciangin, kum lui nusia-in kum thak adawn i hihna hih late-in ong gen hi.\n2. Zomite An laak pawi zong ahi hi. An lak maa-in khua kido ngei lo hi. Kum khatsung khawhsa ante kila khinin, tawldam lungnuam hiithiatin, annek tuidawn, zu leh sa tawh kidiah piikpeek hun nuam ahi hi.\n3. Zomite meivak pawi zong ahi hi. Pawi dang tampi, Sialsawm, Lawm annek, leh ton, zunun, hihnei, gal aih-sa aih, mo pawi i neih hangin khuabupin meilah kivak ngei lo-in Khuado ciang bekin, innsung, baangkua, innka taangban ah ahi zongin khuai lak ciangin kizom diudeu-in meilah kide-in khuamual pan, taangsuahna meilah dee-in kilaam hi. “…………, gual i lenna taang na siilsial ee,” ci-in Thang Ho-in khuasung mei kivaak zihziahte etlawm sa-in, “i khua sung meitaang zihziah!” ci-in la na phuak hi.\n4. Zomite ki siansuahna pawi zong ahi hi. “Kum kikhen e solkha dang e, ziinin vangkhua zong hen lawm aw,….siansung tui bang siang hen lawm aw e”. Khua sung, inn sung ciat pan dawihang kauhang hawl khiatna kinei aa, Khuado sung ah akihih thu tuamtuam lak ah hih ‘kisiansuahna’ pen athupipeen ahi hi.\nKum thak sung ading mailamthu aisaanna, etkholhna zong kinei hi. Khuasung kicidamin kihau ding maw? ahih kei leh natna, sihna, tuahsiatna tam ding? cih khuai note om daan, tat daan enin mailam thu etkholhna kinei hi. “….sim ngalthen, zo ngalthen, nangin kumkhua na thei aa, kong dong ee… ……………., ningzu a ke’n dong, aisa a ke’n dong ee.” Kici hi.\nZo ngeina i kepcing nading kihanhotna zong Khuado la-in kisa hi. “Tuan pupate khan ki guizopna, khangsawnte’n kumkhua i dodo nuam ee…., “Mei bang theng kuan pupa pianzil, nah zu bang puah dih ni gual aw ee.”., “Pupa phuhsa kum Khuadona simsing bang gilden hen aw…….khangsawn momnote’n gia bang zuun leng e”\nZomite unau khat i hi aa, ki itin kithuhual diamdiam ding lunggulhna zong khangluite-in la tawh ong vaikhak uh hi. “Tun sungkhat piang tang laizomteng sinthu khatin tui bang luanglengee……”.\nHausa, siampi leh upa teng kikumin khuaphat, solkha taan hun teelin Khuado ding hun ong tun peetpeet ciangin taangkopa-in “Khuazaangin nangai un… Zing ciangin khua ki do ding hi ei …” ci-in daktal tum kawmin mikim zak dingin awng kawikawi hi. Azing ciangin kiginni kipan tading ahi hi.\nKigin ni, (Ni khat ni) : Tuni-in khuasung kihah siang hi. Khuasung lampi teng leh innkiim innpaam teng ki hahin, tuilam singlam leh tuinaak zong kipuah siang hi. Nungak tangvalte-in pawi sung aa zat ding meilah la dingin nuam kisa uh aa aciim theithei atam theithei vazong uh hi. Khuaimei, datmei kinei lo ahih ciangin meilah pen zan khuamial ciangin kidee hi. Khuado pen ‘meivak pawi’ zong ahih zah khatin, meilah tampi kisam hi.\nMeilah late ong tun uh ciangin ‘aapee chauk’, ngakeu bangin ten silselsa-in kiging khol uh hi. Papite-in pumpeeng (mau) phiit bawlin phiitlem uh hi. Nupi pawlkhat lo lam pai-in, asisate kha sam uh aa “ asi ahing kha na om uh leh ong ciah un, zu leh sa neding hi hang” ci-in lobuk aa suangthute sawnpai uh hi. Upate-in Khuado sung gamtat nading vai kikumin lawmzu luupin tukhawm uh hi.\nKaubeng : Nidanglai-in innsung ah ong nasak, ong sisak thei dawi leh kausia om hi ci-in um uh aa, Khuado simin dawi hawl khiatna kinei hi. Inn lusihin pasal athahat khatciat kiteelin, akhut khat ah tuga, heiga, molhtum khat pepeuh tawi-in alang ah meilah lom khat dee-in tawi hi. Anung ah thau tawi khat, khuang pua khat leh daktal pua khat in zui uh hi.\nSiampipa-in thau a lot khit ciangin, tua pasalte-in a inn sung tek uah tuga, heigate tawh inn nunglam panin inn khuam, sual tung, kawm tung, bemkawm, gulhtawng teng satin, “ Dawi hang-kau hang ciah ta ou! Na zun na ek namsia ei !, Na ni na kha cingta, na zi na tate aang zuan ou, nazi na tate-in ong ngaklah uh ei, na khua na tui zuan ta ou!” ci-in awng gawp uh hi. Mipite-in tum thei khempeuh, aging theithei daalpeek, bung hawm saatin awng uh aa khuabuppi kigamlum ziazua hi.\nKau hawlte kongbiang a tun uh ciangin atuga, aheiga, amolhtum uh inn pualam lawn khia-in,” Awi ! tai ei-tai ei, ciah taktak ei, a kawngbuuk, a khukbuuk, a ngaltaak kha ing ei”ci-in awng gawp uh hi. Thau zong kilawn hi. Tua ciangin ameilah alang tuakin khenin kong sak leh kong khang ah nahtang kuak aki bawlsa sung ah akuangsa-in koih hi. Hih meilah kivak pen dawite inn sung ah ong lut kik ngam nawn loh nading cihna ahi hi.\nTua khit ciangin, sawm tangvalte-in guatawn dawn aa meilah heenin, dee uh aa hausapa inntual ah thumvei kilehin dawi hawlkhiatna kammalteng awng in hawl khia leuleu uh hi. Tuapan thau lawnin, tual biakna mun ah pai-in thumvei mah kiimvelin dawi hawl khiatna te mah kiko-in awng uh aa thau lawn leuleu uh hi. Tua panin dawite khua pualam ah hawl khia uh hi. Azat uh meilah sumbaangte khuasung ah kilutpih kik thei lo hi. Meilah teng gawm khawmin mun khat ah meiphual sehin hal uh hi.\nMeikhu a tam nadingin sawlbawk khuhin meikhu suah nading vangsak uh aa, meikhu zaam na enin siampipa-in “Sim kum pha hen nacih leh sim lam kaai-in, Zo kum pha hen na cih leh Zo lam kaai-in, sim kum kong ngetna hi, zo kum kong ngetna hi. Miim beem kong ngetna hi. Taang beem kong ngetna hi. Cidam kong ngetna hi, ludam kong ngetna hi. Cidam khansau kong ngetna hi. Tu sawn ta sawn kong ngetna hi.\nKhi-awh pha, taubulh pha kong ngetna hi. Gal maang lu, sa maang lu kong ngetna hi.” ci-in phuisam hi. Khuasung lam ah meikhut a zaam leh kum pha ding hi ci-in khanglui mite-in um uh hi. Tu-in dawite kihawl khia zo ahih manin, khuasung kisiansuah khinta aa alung uh zaangin navaak uh hi.\nHih pen Khuado bawlna sung ah athupipen innsung bangkua aa kipan khua bup dawi gilo hawlkhiatna leh kisiansuahna hi aa, Pasian asaang mite-in dawi biakna pan “ ïnn phiat” in kisiansuahna lah khiatna lim tawh kibang hi. Dawi apai khiat khit ciangin ‘khuasiam pasian’ ong lut hi ci-in ki-um hi.\nPansiikni, Khuadopini (Ni nih ni) ahi hi. Dawite kihawlkhia zo ahih ciangin, ong lut kik loh nadingun, zingtuungin nupite-in kong gei ah zubel khat tui leihsa, peeng siatsa-in koih aa, agei ah zasan haalbaang khat leh meihol koih uh hi. Pawipi annek ni ding ahih ciangin, annekna ah dawite-in gilnat lainatna ong bawl loh nading kidaalna ahi hi. Apawlpawl, abawng-abawngin unau sanggam teng a innpi ciat uah omkhop ni ahi hi.\nNidangin ‘sawm’ ci-in tangval pawlkhat inn dang khat ah giak khawm uh hi. Tuabang aa sawm neite-in asawmte uh tawh zong nekhawm uh hi. Nupite-in kum tawntung a tuam aa akhawi uh vok kigo hi. Bawng, sial leh lawi a kigawh theih hangin Khuadona ah ki tamzat lua lo hi.\nDaaihawh : Sa go-in sagil bawlbawl tawh, sa huanhuan tawh zu ne, la sasa, khuang tawh alaamlaam tawh ki om aa ciamnuih genin mi anui saksak tawh, nuam kisa mahmah uh hi. Sa amin ciangin, asin, alung, atuap leh akal tawm ciat aatin tua kum sung aa misi neite ki puak aa han ah misi an puak “si ansiah” ding in kizang hi. Nidangin misi luang leisung ah kiphum lo-in han ah tau kidawh tung ah aluang ki tu sak hi. Nupite-in tangho ahihkeileh taaksih, zu leh tua sa sungkua namcin teng tawh han ah vapai uh aa, misite luguh sathau nilh sakin, zu tulhin sa luui uh hi. Tua bang ahih kawmkawmun va kapkap uh hi. Hih pen “daai-hawh” kici hi.\nDaaihawhte ong tun kik mateng an kine lo hi. Ong tun uh ciangin uhaampeen khatin zu kam khat teepin vanlam phih aa aphuisam khit ciangin zu gualteepin an nek kipanin uh hi. Tu-in Zomi tampi-in zing leh nitak sa vive i nek hangin nidangin kum khatin Khuado ciang bekin sa ane zo mi tampi om uh aa, Khuado pansiik ni kingaklah mahmah ciat hi. Kum kibengletin angakngak uh sa lim zu khum anekzawh zahzah uh duh bangbang ne-in lamgui laam uh aa nuam sa mahmah uh hi.\nThang Ho zong a-it mahmah anau Lian Do’ han ah khuamial kuanin daai vahawh aa, ong tun kikciangin, khuasung khempeuh mei taang zihziah leh taangsuakte mei tang zeiizaii amuh ciangin hih la na phuak hi.“ Dona lingling-do na lingling ee, gualin kumkhua do na lingling. Gualin kumkhua dona lingling e, Do han ah nau bang va kap tang e. Nau bang kap khau bang va ciah ta’ng e – gual i lenna taang na siilsial e” ci-in la na phuak aa tuni dong Khuado simin i sasa lai hi. Ahih hangin hih, “ Naubang kap khau bang vaciah tang ee, gual i lenna taang na siilsial e “ pen mi tampi-in kithei kim lo-in amasa taang nih bek kisasa zaw hi.( Amicih Pau) . Khuado meilah kidee a etlawmna la kiphuak hih Thangho la bek om aa thupi mahmah hi.\nKhuai kila : Nidangin sih leh nat tamin kikihtapen ahih manin, ong pai ding kum thak sung ah bangci ding cih ki khalau pen hi. Tua ahih ciangin, mailam cidam ding, kaamphat ding mah ki thei nuam ahih ciangin, khuai lak pen athupi khatin kingaihsun hi. Tuunpi, ngalthen, ngaltun, khuaithuum cihbang, khuaizu nei lo, khuainote omdan enin mailam thu ding theihkholhna aisanna nam khat ahi hi. Khuai pen tangvalte-in zon kholhsa-in nei uh hi. Khuamial ciangin khuai kila aa, khuainote asih loh nadingin meikuang, meikhu zang lo-in khuaipite gua taiteh tawh teplum uh hi. Khuaipheng ahoihpeen la uh aa, khuai note omna asiin, apaan dildel pen siampipa sawl pa bekin hong khia hi. Asia lo dingin naang lukhu sung ah koihin kaangtakin ong la uh hi.\nTua pan ong ciah uh ciangin gamkhau, veihnam khau, aki gamlatna akikimin lenin khatkhatin meilah dee kawmin phiit tumin ong pai diudeau uh aa gaal-et leng muhnop mahmah hi. Khuazaangin innka taangpan ki gaal-et ngeingai hi. Khua mual ah ong paipih masa uh aa singkung tung khat ah koih uh hi. Khua panin kidawn ngeingai-in zu apuakte kitulh, sa kibak uh aa nuam kisa mahmahin zan kim dong lamlam uh hi.\nKhekleh ni (Ni thum ni) : Khuaibu tual bawlna mun ah ong paipih uh hi. Tua lai ah kong bawl uh aa, siampipa leh upate-in na ngak hi. Siampipa’n, ”Sanpi sanno nahih leh kileh in. Miim leh sawmtaang nahih leh ong lutin” ci-in thumvei dong hi. Khuai tawipa-in “Sanpi-sanno hi keng Miim leh sawmtaang hing” ci-in thumvei adawn khit ciangin lut sak hi. Sanpi-sanno pen natna lian natna neu cihna hi aa, mim leh sawmtaang pen vaimim, taang, an, cihna ahi hi.\nTualmun aa mawngkung tung ah khuai bu kikoih aa, khuai bu tung ah khualu, khuataw lam ciaptehna bawl uh hi. Hih khuaibu pen numei, adeuhin, nupi naupaai lai leh naupangte et ding kiphal lo hi. Tua lai ah, khuai la “Ka lo nawl aa khuai aw e, sim ngalthen, zo ngalthen aw, nang kong dong e. Nang kumkhua na thei aa kong dong e, ningzu a ken dong, aisa a ken dong e” sa in laam uh hi. Siampipa leh upate-in khuai bu veel uh aa khuai note-in a siin apaan dildel abawl kik, ahuk kik leh cidam in an kihau ding aa khuai note asih leh sihna, natna tam ding cihna hi ci-in um uh hi.\nKhuai Saaktan ni (Ni li ni) : Hih ni-in khuai ki ai hi. Mundang ah pai lo-in sawm ciat, inn ciat ah sa go-in ki-om ciat hi. Khuai aihnadingin vok, keel, ak cih bang kigo thei hi. Keel tawh khuai ai zote asih uh ciangin aluang ‘tho-in a bawp loh nangin khuai-in hung hi’ ci-in upna nei uh ahih manin keel taw khuai aih peen kithupi ngaih sut hi. Nitak lam ciangin nungak tangvalte laamtual ah kisutuah kik uh aa nuam kisa-in zan thapaai laamlaamin kikawikawi uh hi.\nGeelzu : Tanglai-in Zomite-in akhawhsa sung pan athupi ngaihsutpeen uh taang ahi hi. Tang seu sawm nih anei pepeuh tangvalte’n gaam uh aa geelzu luup sak uh hi. Anung lam ciangin taang sawm nih aneih kei uh leh zong sawm khat aneite leh vaimim haute zong geelzu kiluup sak veve hi. Tang tuazah a neih loh uh hangin mai kum ciangin a hau nuamte-in geelzu luup uh aa zu diil keei hi.\nAsian ni (Ni nga ni) : Pawi ven ni pen i theih ciat mah bangin ki lungleng ciat hi. Hih ding dang om lo-in kingai lai tek, ki lungleeng lai tek ahih ciangin geelzu omna mah ah ki sutuah uh hi. Kingai ki aamin atu khawm, akhawl khawmkhawm lai zong om uh aa la sasa uh hi.\n“Lenlai sinthu kumkhen lenkhuang khang zam luangin kei ong phawnge. Khang zamluangin kei ong phawng lai lenkhuang tawi maimit ah tuang lai ee”\nci-in adiakdiakin maimit kisuansuan nungak tangvalte-in kigen zo lo zahin Khuado anopna ngil thei lo-in lungzuan lawh, vul lawh ningniang uh hi. Bangbang hitaleh lung zuang lai pipi, bilkha ah khuang le zam ging ciiaiciiai lai mahin Khuado ong bei ta aa “nikum Khuado ding ngak ngiungeau tave hang! “… ngaklah pipi-in.\nKhuado thu i ngaihsut ciangin, anuai aa thute i phawk ding thupi hi.\na/ Kum khat sung i khawh i tukna pan Pasian ong piak anpalte ne-in i lungdam mah bangin Pasian kiang ah lungdam i ko masa khial kei ding hi.\nb/ Zomite-in kum lui-kum thak khenna, kum khen pawi taanglai pek aa kipan anei ihi aa “minam thupite tawh tan bang ikim teeiteei hi” ci-in ong phawk sak hi.\nc/ Kum thak dawn i hih mah bangin, alui, khuazing, ngaihsutna hoih lo, gitlohnate gal do bangin do-in hawl khia-in, athak, ahoih ngaihsutna, ki-it kikhualnate Khuasiam bangin saangin i lungsim sungah zin bangin i do tawntung ding hi.\nd/ Khangsawn momnote, sin thu kikhatin tui bang luang khawm un. Zomite kithuhualin, thu kikum khawm diamdiam ding, mi nampite bangin kizahtak-kithupi bawl siam ding, namneu lungsim ahii kikoko, kitottot, kikhenkhennate nusia-in mailam saupi i khual ciat ding aa i ngeina hoihte i keemcing ding hi.\nI biak Pasianin mailam ah zong Khuado nuamtakin ong do khawm sak zeelzeel tahen. Amen. Dr J Suan Za Dong (Zomi Community Australia Inc. Brisbane) October 28, 2017\nPrevious: Nupi khatin kum 8 leh kum 10 aphapan atanu nihte azahmawh zuaksak\nNext: Khuado: Ngaihsutna thakkhat ~ Dr. Dongno\nMalaysia ah migilo te mat Kawlgammi 4 lakah 2 asisa in kimu ~ ZD\nNupite Ading Norway Gam Hoihpen ~ Hau Za Cin\nPupa Khangpan ineihsa Leitangh vai’ thugui khun\nKhitui kisam lo hi ~ Peter Suumpi\nMalaysia Zomi Refugee te vai vanding in MP Pau Lun paikhading


url: =Zomi vs Chin (Suut kiikna) ~ Pu Zokhai :: ZOMI DAILY\nposted on 8 March 2016 at 7:00 am Lomkholna: Article, Zokhai\nWritten on 20 January 2012\n“Chin-ah luutkiik-ni” cih’thulu (I-groups neihsunte’sung-ah) khat’ tung-ah kidawnna tampi I-mu uhhi. Ahihleh luutkiik ding-in banghun-in Chin pan-in paikhia I-hihiam cihthu lungngaih kiikpak lehang, Zomi akicite Chin pan-a apaikhiatna taangthu tuanthu-ah kigelh ngei naailo ding-a, Chin sung-ah aluutna-zong kigelh ngeilo dinghi (om gige-a alaaibu asimkha I-omleh keizong hong vaaihawm sak-un, ka’sim nuam-hi). Zomite Chin-ah aluut ngeiloh mahbang-in Chin pan-in paikhia ngeilo ahihna hoihtak saang masa photni.\nChin cih kammal aki paksakzia:\nChin cihpen 1990 kum masiah “Chin” hong kicih ciang-in “Chin Soh” hong kicihkei naakleh Zomite kiheh khollo-in, Laimite-zong “Chin” akipaakpih tuanloh mahbang-in hehzong heh tuanlo-hi. Zomi madawk masate mahmah inzong “Chin” minvawh kipawlna tuamtuam-ah panmun lianpipi ngah zawsop-uh ahihman-in Zomi akicite hitaleh Laimi akicite hitaleh “Chin” hong kicih ciang-in nuamna omlo-in leh hehna-zong omlo-hi. Minam veiidiak ataangpi-in “Zomi hihang” cihleh “Laimi kansi” ci uh-a, a_Chin lamsang ki-awlmawh khollo-hi.\nTuabang hun sung-in 1988 ciang-in Kawlgam mipi kitomna hong piang-a, tua hun-a pat-in mualtung mite’ minam lungsim hong ki-satsuah heet-huut (Zomite tuazahpi hi tuankhollo)-hi. 1990 Kiteelna sungteng Zomite’ sang-in Laimite’ sung-ah minam phungvuhnopna leh minam liatsaknopna akhauhpai zawklam hong kilangh-a, “Tedimte’ khutnuai pan-a suahtaakna” cihkhat minam sung-ah hongvawh uhhi. (“Tedimte” hongcih man-in Tedimmi cihbang hituanlo-hi, eite-in amaute “Khalkhate” I-cihmiau-tawh akibang hilel-hi, amau Khalkhate hilo-hi, akhuapi kawk-a akigenbek ahihi). Banghanghiam cihleh Mah-Sah-Lah hunsung Zomi akicite Chin State sung-a upaphual (office) lianteng-ah alulam-in om ahihman ahihi.\nAmaute’ thuakna leh veiina tungpan-in politics mitkeuh masa uh-a, bangmah hi-ngaplo pipi-mawh “Chin Nation Front/Army (F leh A-pen aciillam-in Khalkha leh Thantlang akitapna pan-a F pan-in A akitam hi-a, Zomi-mah common gaal bang-in hong seh-uh ahihman-in kigawmkiik uhhi) min hongvawh lingleng-in Chin Staté buppi’ satanh/share/khwey-daan bullet zawhding nana mukhol thamlo-in ma hongpang-uh ahihman-in “khe-mia-doh Zomi dii-neh kyonnaw-doh Chin-dii ma-tuu bu-le” aci giahgiah dingzah-in amau’ singtaang khuaneu mite nangawn thuzawh uhhi (kikhualna, sisan theihna, Pasian’deih ahihi, Zomi adawk sunsunte-in singtaang-a Zomite genloh Tedim pan-a ahawhsukte nangawn haiibawl). 1990 khitnung-ah Laimite-in “Chin” hong paksak mahmah uh-a, aciillam-in Zomite-in phamawh salo-hi, ahizong-in satanh cihkhat aki-phawk ciang-in I-satanh kine mangta ahihkeileh uih mangta-hi.\nDr Vumson-in, “Bangbang ahizong-in ‘Tedimte’-mah hongci veve mawk,………” acih kammal-in thu tampi gen-hi. Akhiatna-pen Tedim-e Tonzaang-e cihte hilo-in “Namtuam bang-in hongbawl veve-uh” cihna ahihi. Zomite hong tuambawlzia-uh ahoihkhom keimahmah inzong hong suutkhin ka’hihman-in suutthuah kei-ni!\nHihbang-in amau’ sisan, gui, boungte entuam vivel, promote-tuam vilvel cihpen ataktak-in Israel mite’ zia hi-a, Zomite tua-tawh (hia hunlaai-in cini) kilehbulh-hi. Political mit keuh-in itna neithei ahihman-in “Chin” cih hong paksak uh-a, Laimi lote “Chin” akici-phial zong-in awlmawh deklo uhhi. Tua baan-ah, “Chin (ahihna hilo, aziakzuui: Chin State satanh khempeuh amau’khutpan hawmding Vompi sa-hawm theiding cihthu amuh manbek-in) a-Chin”-pen buplaakding haanciam uh-a, “Laimi” nangawn kici nuam nawnlo uhhi. Hihpen politics kimawlna gui-khat ahihi.\nChin -pen Minam Lawhna hilo-hi; Chin State ci-a I-gamlei aki ciapteh man-in mite-in “Chin” hongci ahihteh ci-a Chin kicih-pen amaanlo ahihlam Laimite inzong thei khading uhhi. Tua State sung-a hamphatna leh thuneihna lamsang-ah alu lam-a pannop man-a “Chin state-ah om I-hih man-in Chin I-hihi” cihmawk zawzeen-pen ataktak-in Penglamvaai mahmah bilbel-hi. Gentehna pawlkhat:\nGamlei min leh Gammi kilawhnate enpak-ni.\nAmerica – American (I am America or We are Americas aci om ngeilo dinghi)\nState nangawn eg. AU: Victoria – Victorian., Tasmania – Tasmanian., kuamah-in I am a New South Wales ci ngeilo dinghi)\nBurma – Burmese\nZogam – Zomi (Mikaang paukam-in Zoland – Zomish, cbt..)\nHihbangteng atheilo hilo uh-a, eizong tua-mahbang I-hihi. Chin cihpen State leitang min ahihziak-in Chinish/Chineese/Chinan/m cihbeek hilehzong zia-om zawdeuh cihtheih hi-a, tua State sung-a minam lianpien leh thuneipen utna peuh-tawh, “I am a Chin” cihmawk-pen zumhuai mahmah-hi.\nKawl Gamukte-tawh vaaihawm khop masak hunlaai-in Hmat Pong Tin tungleh akisapna laaiphah khempeuh-ah Origin/Luu-myo acihna mun-ah “Chin” cihding-a apuakluutte mahtawh I-thutheihna akikim-laai zahdong ding-in lupcipding hun nawnlo-a, thawh hunta-hi! Khuavaak ta-in, buh-al khuangkhuang tahi! Ei’pau-a khiatna anei kilkello “aw” khatkhawng “Origin” mun-ah koihkoihlaai buangding I-hihiam cihnop-huai mahmah-hi.\nLeitang aluah mite’ min-tawh tua leitang min kiphuakzaw tawntung sungpan-in Zomi Pulehpate leh Laimi pulehpate’ luahna leitang-pen Zogam/Zoland leh Lairam/Lailand akici diimdiamding hi-kimlaai Seen-gam lam-a Ching/Xing leh Zhou te’ suanlehkhaakte I-hihlohlam teci apang ding-in pupa’ luahsa leitang-ah thunei khomkhop ding-in thutheihna mi masate-in nana neilo-uh ahihman-in Kawlmaangte leh Vaaimaangte’ mawkphuah “Chin” -pen minam-min daan-in akizangh hi tazen-hi. Tua pilna leh thutheihna neilo pulehpate-mah bang-in I-hihna maan I-promote lohman-in “Chin”-pen minam min ahihlohlam kitelcian nawnlo zahdong-in hongki mengcip ahihi.\n“Chin” cih kammal akizaakdahna:\nI-suutsa mahbang-in “Chin” cihpen minam-min hilo, Chin State sung-a minam khempeuhte’ paukam-ah khiatna neilo ahihlam theiciat pipi mah-in political mit akeuh masazaw Laimite-in amau’-a tuam-in hong buplaak uh-a, Khalkha leh Thantlang ahilote-in “ei Chin” vaci lehzong nana-muak peuhmah lo-hi (minam susia ding-a zattheih ding-a a-upmawhte longal) kuamah “Chin” ding-in deihlo-uhhi. Tuabang-in politics kimawl-in namlian thunei suahding hong haanciam man-in Zomi akicite-a kipan Lai/Laizo akicite nangawn KK leh TT ahihkeinaakleh tuambawl uh-a, bawlsiatna tuamtuam; keimahmah-in ka’hong sun khitsa ahihman-in I-suut nawnkei dinghi. Gentehna ding-in, hausapite-in siah hongkaih thapaai baan-ah I-innkuansung cikei laaini, I-veengnu, I-veengpa buan-in, sumsut-in, that leh-a, “ei behkhat hihang,…” hongcileh ahihkeileh tua athah mite’ innkuanpihte’ kiang-ah, “ei behkhat, pawlkhat, mapang khawmni”cileh bang alawhtam cihtawh kiteh thei-hi.\nTuabaan-ah, KK leh TT longal adiak-in gaaltaai peemta lalna lamsang-ah ahihtheihzah-in khaaktan uh-a, kikhopna biakinn-daante nangawn-in KK leh TT lote khaaktan nading kihaanthawn uhhi. Hih thute’ ziak-in ama’ sisanpihte’ thuaknate alaainatpihthei mipil honkhat-in Chin cih kammal azaak-in za-nuamlo uh-a, zadah mahmah uhhi, banghanghiam cihleh KK leh TT te’ huaiham gaaldona thaltang ahihman hi-a, tuabang-a azadahthei mite naakpi-in appreciate taak-hi, banghanghiam cihleh asisanpihte’ thuakna aveiipihthei Pasian’ tate ahihi.\nGaaltaai peemta lamsang-ah hong khaaktan zenzen hang-in ci-a a-awlmawhlo ki-om khalaai dinghi. Hilo-hi. Gaaltaai-in gamliante-ah ava-peem uhciang-in aleitang-uh puahthei/zuunthei uh-a, secular siamsinna lamsang-ah naakpi-in kitawsawn zo-uh ahihman-in amau’ minam ading-in naakpi-in tualsung kipawlziate khangto thei-in muiibunh thei-hi. US gamsung bekbek-ah secular lam-a master leh ph d candidate omzeuhzeuh cihte-pen maai kum10 sung-a I-lubuuk hong kheen giapgiap dingte ahihlam kitheihtuak naaikeileh kilawm liang-hi. Amaute-in thei-uh ahihman-in lampi ahihtheihzah-in hongkhaak uh-a, tua ziak-in Zomite bek hilo Falam leh Zogam leitawlam-a minam pawlkhatte’ lak-ah “Chin” cih kammal azadah mipil tampi om-hi.\nMite’ Theihna/Minvawhna Thupilo-hi:\nMite’ hong theihna adiak-in Kawl gamukte’ hong theihna/ciaptehna- mah kici tangtang-hi. Akisapna-zong om khamah dinghi, ahizong-in ami-mahmah-in ama’ hihna apulaak loh-in kua-in thei mawkding-hiam? Mite’sapna leh lawhna peuh-tawh alungkim pahpahding zah-a I-kiphal nawnloh hunta-hi. Kawl gamukte diakdiak bang-in Chin State sung-a minamte akitukalhding ngiimna mah-tawh, “Tiddim Chin, Falam Chin, Hakha Chin, ” hongci uh-a, ahi daan-a I-saan sawmleh atuabang midang, “Ko Tiddim, Hakha, Falam hilo, Matu Chin, Mara Chin, Tonzaang Chin, Cikha Chin, Mindat Chin.,. atawpna-ah Khuapi nangawn kihawmthawh-in, Kaapteel Chin, Keeltal Chin, Laaitui Chin, tua-teh akhua nangawn kihawmthawh-in, Sukte Chin, Gualnam Chin, Phaipi Chin, Naulak Chin…..” cihbang-a asuakta gamkhat cihthadah federal state nangawn a-phu-khawm/avaatkhawm theilo ding-a hongki bawlna-pen I-hihna maanmah I-saksaklaai man-in, “Chin mah-tawh upazil (official) masuan omtheibek ve-aw, ” akici ngaungau-laailiang ahihi.\nMite’ hong simmawhna-hiam hong -itman-hiam theikhang, I-pupate’ theih ngeiloh minte-tawh hong kisap man-in upate’ min amaan pulaak lo-in, promote ngeikei lehang “minam mangthang” I-cihcih tuate hizaw taktak dinghi. Kawlzii Vaaizi neihna-in minam mangthang hihna hilo-hi. Asuanlehkhaakte’ tung-ah Zomi hihna leh Zongeina, Zopaute kitat sakkei peuhleh minam mangthang hi peuhmah lo-hi. I-minam hihna maantak aki pulaak ngeikeileh minam mangthang taktakte I-hi dinghi.\nBuhte/Ante min-in laakphat khengvaal dekta:\nMinam hihna maantak-pen keima’ muhna-ah, I-minam hihna pulaak ciatciatding, mite’ tung-ah I-theihsak zawhna ding-a I-haanciam mahbang-in minampih-a I-sehte’ kiang-ahzong thusung tangtang, gen tangtangding, a-nationalism ngiat thunthun maiding tua hileh damdam-in khangthak mipilte’ khutsung pan-in Zomi leh Zogam hong paakpalh lihleh theipan dinghi. Pawlkhat-in “min naailo, gaau naailo, laakphat naailo” -in saang uh-a, hun-geek sa naailo-in Col Lian Cin Zam’ hun laai-a Diamond Chance bangdaan angah kiikding asa bang-in “hun” asa naailo ki-om-hi. Kei’ muhna-ah Pasian’ thu leh minam thu-ah, “ante min luata-in kuai gawp-a, lei-ah kiphah-in asia/amuat tampi om khin-hi, ahizong-in anla-ding naseemmi kuamah kimu lo-a, acing omlo tuu bang-in kithehthaang khin-hi, kua va’kuan dinghiam?” ci-in Pasian’ kammal-tawh thu I-khupbawl dinghi.\nPrevious: Zogam ah “SIAL” kici ganhing namkhat ki ngahna thu\nNext: Thai gamsung ah Kawlgammi 46 kiman\nUSA, Tulsa pan Pa Langh Khaw Suan (Seitual, Gualnam) in hongnusia


url: =Thukhente 9 | Siantongluan.net\nThukhente 9 |\nTu-in Jerubbaal tapa Abimelek, Shekhem-a a nu tanaute kiangah pai-in amaute khempeuh kiangah,\n"Shekhem khuami khempeuh huau-in gen un, Jerubbaal tapa sawmsagihte a vekpi in note hong uk ding leh khat in note hong uk ding, note-a dingin koi hoihzaw ahi hiam? a ci hi. Kei pen note guh note sa ka hihna zong phawk un," a ci hi.\nTua ciangin a nu tanaute in ama tangin Shekhem mite khempeuh tungah hih thute gen uh hi. Tua ciangin amaute lungsim Abimelek zuih ding lamah hoi hi; bang hang hiam cih leh amaute in, "Amah i naihuai ahi hi," a ci uh hi.\nTua ciangin amaute in Baaberith inn panin ngun pek sawmsagih Abimelek pia uh a, amah in ama nung a zui, bangmaha a kimanglo leh thu ngaihsun theilo mite cialna hi.\nTua ciangin Ofrah-a a pa inn-ah amah pai-in, Jerubbaal tapa a sanggam mi sawmsagihte suang khat tungah a that hi. Ahih hangin amah bu ahih manin Jerubbaal tapa neupen Jotham a suakta hi.\nTua ciangin Shekhem khuamite khempeuh leh Bethmilo khuamite khempeuh hong paikhawm uh a, amaute in Shekhem khua-a tawsaw songpi kiangah Abimelek kumpi a suaksak uh hi.\nJotham kiangah tua thu a kigen ciangin amah pai-in Gerizim Mual dawnah ding a, nakpi-in kiko-in amaute kiangah, "No Shekhem mite aw, Pasian in note thu hong ngaih theihna dingin ka thu hong ngai un.\nKhatvei, singkungte amau tungah kumpi-in sathau a nilh dingin kuankhia uh a, amaute in oliv kung kiangah, Kote hong uk in, a ci uh hi.\nAhih hangin oliv kung in amaute kiangah, Keimah in pasian-te leh mite a kipahtawina ahi ka thaunate nusia-in singkungte a uk dingin hong pai ding ka hi hiam? ci hi.\nTua ciangin singkungte in theikung kiangah, Hong pai in la, kote hong uk in, ci uh hi.\nAhih hangin theikung in amaute kiangah, Keimah in ka khumna leh ka gah hoihte nusia-in singkungte a uk dingin hong pai ding ka hi hiam? ci hi.\nTua ciangin singkungte in leenggui kiangah, Hong pai in la, kote hong uk in, ci uh hi.\nAhih hangin leenggui in amaute kiangah, Keimah in pasian-te leh mite a lungnuamsak ka leenggahzu nusia-in singkungte a uk dingin hong pai ding ka hi hiam? ci hi.\nTua ciangin singkung khempeuh in thangling kung kiangah, Hong pai in la, kote hong uk in, ci uh hi.\nThangling kung in singkungte kiangah, Note tungah kumpi-in lungsim tak tawh sathau hong nilh na hih uh leh, hong pai un la, ka liimah hong bu un. Ahi zongin ka liim nuai-ah nong buk kei uh leh, thangling kung lak panin meikuang hong paikhia hen la, Lebanon taamtak kungte kangtum hen, ci hi.\n"Tua ahih ciangin tu-in Abimelek kumpi-in na bawl uh ciangin lungsimtak leh thumantak mah tawh a gamta na hi uh hiam? Jerubbaal leh a innkuan tungah thuman takin gamta-in ama sepna tawh a kituakin amah a bawl mah na hi uh hiam?\nBang hang hiam cih leh ka pa in note-a ding hong dosakin a lauhuaina sungah a nuntakna pia a, Midian-te khutsung panin note hong honkhia hi.\nAhi zongin tuni-in ka pa innkuan langkhatah note pangin a tapate mi sawmsagih suang khat tungah na that uh a, ka pa in a nasem numei tawh a neih a tapa Abimelek pen note naihuai ahihna hangin Shekhem khuamite tungah kumpi-in na bawl uh hi.\nNote in tuni-in Jerubbaal leh a innkuanpihte tungah lungsimtak leh thumantak tawh a gamta takpi mah na hih uh leh, Abimelek tungah note lungdam un la, note tungah zong amah lungdam ta hen.\nAhih hangin tua bang ahih takpi kei leh, Abimelek sung panin meikuang hong paikhia hen la, Shekhem leh Bethmillo khuamite kangtum hen. Shekhem khuamite sung pan leh Bethmillo khuamite sung panin meikuang hong pai hen la, Abimelek kangtum hen," a ci hi.\nTua ciangin a sanggampa Abimelek a kihtakna hangin Jotham taikhia-in Beer-ah pai-in tua lai-ah a teng hi.\nAbimelek in Israel-te tungah kum thum sung uk hi.\nPasian in Abimelek leh Shekhem mite kikalah kigalneihna omsak a, Shekhem mite in Abimelek lehdo uh hi.\nTua pen, Jerubbaal tapa sawmsagihte a kithahna thu tawh kisai-in, amaute a that a sanggampa uh Abimelek, leh a sanggamte thahna dingin a hanthawn Shekhem mite tungah thukkikna hong tuntheihna dingin a kibawl mahmah ahi hi.\nTua hi a, Shekhem mite in Abimelek a pangsim dingin mual dawnah mi koih uh a, amaute in tua lam a tawn mi khempeuhte na na sut uh hi; hih thu Abimelek kiangah kigen hi.\nTua ciangin Ebed tapa Gaal a tanaute tawh Shekhem-ah hong kikhin uh hi. Shekhem mite in amah muang uh hi.\nAmaute lo-ah kuanin a leenggui uh panin leenggah khawmin cil uh a, pawi khamin amaute pasian inn-ah pai uh a, an ne tui dawnin omin Abimelek zahko uh hi.\nTua ciangin Ebed tapa Gaal in, "Abimelek, kua hi a, ama na i sepsak dingin ei Shekhem mite kua ihi hiam? Jerubbaal tapa leh ama ulian Zebul in Shekhem mite pulepa Hamor na sem uh hilo ahi hiam? Tua ahih ciangin bang hangin ama na sem ding ihi hiam?\nHih mite keima khutnuai hi leh! Abimelek ka khinkhia ding hi. Abimelek kiangah, Na galkap behlap in la hong kuankhia in, ka ci ding hi," a ci hi.\nTua khuapi a uk Zebul in Ebed tapa Gaal kammalte a zak ciangin heh mahmah hi.\nAmah in Arumah khua-a om Abimelek kiangah kamtaite sawlin, "En in, Ebed tapa Gaal leh a tanaute Shekhem-ah hong pai-in nang langpangin tua khuapi sosuah hi.\nTua ahih ciangin tu-in na ompih mite tawh zanin pai un la, gamlakah pangsim un.\nTua ciangin zingsang ni a suah phetin tho baih un la, khuapi simgawp un. A ompih mite tawh nang a do dingin hong kuankhiat ciangun ahi thei bangin amaute tungah na bawl ding uh hi," cisak hi.\nTua ciangin Abimelek leh amah tawh a om mite khempeuh zanin tho-in pawl li kisuahin Shekhem a sim dingin pangsim uh hi.\nTua ciangin Ebed tapa Gaal paikhia-in khuapi kulhkongpi lutna-ah ding a, Abimelek leh amah tawh a om mite zong a pansimna panun dingto uh hi.\nGaal in tua mite a muh ciangin amah in Zebul kiangah, "En in, mual dawn panin mite hong paisuk!" a ci hi. Zebul in ama kiangah, "Mual liimte mi bangin a mu na hi hi," a ci hi.\nGaal pau kikin, "En in, a gam laizang panin mite hong paisuk a, Aisante Tawsaw lam panin pawlkhat hong pai hi," a ci hi.\nTua ciangin Zebul in ama kiangah, "Tu-in na kamhanna koiah om ahi hiam? Ama na i sep dingin Abimelek kua ahi hiam? a cipa hilo na hi hiam? Hih mite, na simmawhte hilo ahi hiam? Tu-in paikhia in la amaute tawh kido in," a ci hi.\nTua ciangin Shekhem mite mai-ah Gaal kuankhia-in Abimelek tawh kido hi.\nAbimelek in Gaal delh a, ama mai-ah Gaal a tai hi. Kulhkongpi lutna ciangdong nangawnah mi tampi liamin tuk hi.\nTua ciangin Arumah-ah Abimelek a teng hi. Zebul in Gaal leh a tanaute hawlkhia a, amaute Shekhem-ah teng thei nawnlo uh hi.\nA zing ciangin gamlakah Shekhem mite paikhia uh hi. Hih thu Abimelek kiangah kigen hi.\nAmah in a mite la-in pawl thum suahin gamlakah pangsim uh hi. Tua ciangin amah khuadakin khuapi panin mite a kuankhia mu a, amaute do-in kipan a, amaute that hi.\nAbimelek leh amah tawh a om a pawlte in thakhatin mainawt uh a, ama pawldang nihte in gamlaka om mite delhin a thah sungin khuapikulh lutna-ah amaute na ding uh hi.\nAbimelek in sun tawntung tua khuapi sim a, tua khuapi la-in a sunga om mite that a, tua khuapi phiatin ci a vawh hi.\nShekhem Tausang mite khempeuh in tua thu a zak uh ciangin Elberith inn munmuanhuai-ah lut uh hi.\nShekhem Tausang mite khempeuh kikaikhawm uh hi, ci-in Abimelek kiangah kigen hi.\nTua ciangin amah tawh a om mi khempeuh tawh Zalmon Mual-ah Abimelek kuanto hi. Abimelek in a khutin hei khat la-in selkeu lom khat sat a, tuate la to-in a liangko tungah koih hi. Tua ciangin amah tawh a om mite kiangah, "Kei hih nong muhsa bangun kei hih bangbangin manlangin hih un," a ci hi.\nTua ahih ciangin mi khempeuh in amau-a ding ciat selkeu tomin Abimelek zui-in munmuanhuai simna dingin koih uh a, amaute in mei tawh munmuanhuai halin Shekhem Tausang mite, numei leh pasal mi tul khat bang a si hi.\nTua ciangin Thebez-ah Abimelek pai a, Thebez langpangin giahphual sat a, tua khua a la hi.\nAhih hangin tua khuapi sungah tausang muanhuai om a, tua khua numei leh pasal, tua khuami khempeuh tua tausangah tai-in kikhaknelh uh a, tausang khumah amaute om uh hi.\nTua ciangin Abimelek zong tausangah pai-in sim a, mei tawh a hal dingin tausang kongkhak a naih hi.\nNumei khat in an gawina suangpeek tungnung, Abimelek lu tungah lawnin a lu guh dengkham hi.\nTua ciangin amah in ama hiam a tawisak tangvalpa nawh sapin ama kiangah, "Na namsau dok in la kei hong that in. Tua hi kei leh mite in, Numei khat in amah that hi, hong ci khading uh hi," a ci hi. A tangvalpa in amah sunletin amah a si ta hi.\nIsrael mite in Abimelek a sihna a muh uh ciangin amau inn ciatah a ciah uh hi.\nAma sanggam sawmsagihte thatin a pa tungah a khialhna hangin tua bangin Pasian in Abimelek khialhna a thuk ahi hi.\nPasian in Shekhem mite khempeuh gitlohna hangin Jerubbaal tapa Jotham samsiatna bangin amau tungah gimna a tungsak hi.\nTedim Lai Siangtho / Laibu: Thukhente 9


url: =Jesu A Neite’ Piakkhiatna ~ MUC\nJesu A Neite’ Piakkhiatna\nAdmin 9:58:00 AM Articles, Religion Articles\nLungsim sungah a kicing Pasian hong itna i neih leh a lamdang nasep tampite kizo ding hi. Thu-um mite’ lungsim sungah Jesu a ten leh nuntakna tui a tawntungin luang ding hi. Ahi zongin mi dangte haksat thuakna a thudon lote pen Topa’ hanga haksat thuak misiangthote a thudon lo mah tawh kibangin kimawhsak ding hi. Kei aading ci-a, angsung bek ngaihsutna sanga, kha nuntakna akiamsakzaw nadang bang mah om nawn lo hi.\nA nuntakna hong pia khia i Topa’ pumpi leh kha nuntakna a kemcing lote in nuntakna khomun leh gupkhiatna tawh kisai nuntakna tui, dawn kha lo uh hi. Tua bang mite in a keugaw, a gah nei lo singkung tawh kibang hi. Amaute in khalam tawh kisai mitomte hi a, a sum a paaite uh, amau nopsak nading bekin zang uh hi. “Na vawh bangin na at ding hi.”\nChritiante’ gamtat in a tawntungin a kimuthei dinmunah om ding hi. Lampi a tul lomin i gamtatna kilangsak ding hi. I nuntakna sungah Christ a om nak leh a hing tui khuk i hi hi. (R&H, Jan. 15, 1895).\nLungsim Sungah Christ I Kiuksak Ciangin\nPasian in mihingte’ tungah neih leh lam hong piak ciangin mihingte in leitung sumte zang a, Topa Jesu ii hong thuhilh thute a kizelh nadinga i zat ding ahi hi. Ei mihingte in Christ i kilang sak ding hi. Tua ahih manin ei leh ei kipahtawi ding hi lo hi. Hau ahih manin pahtawina ngah ding cih hi lo hi.\nI lungsim sung mawhnate i siansak khit ciangin hun khat lai a ei deih bang gamta a, leitung hauhna i lunggulhna munah Christ i sangkoih ta ding hi. I maitangah Christ limlemel kilang hi. Nuntak sungin a siangtho nasep sem khia ta hi. Kithumaan sakna khempeuh beimang ta hi. Tua mithak tungah Jesu in thumaanna leh sianthona silhsak hi cih kimu thei hi. (R&H, Sept. 11, 1900).\nHazatna Leh Lungkhauhna Zawhna\nMihaute in a neihsate uh Pasian aadingin apta ding hi. Thumaan thutak tawh a pumpi alungsim asiansuah khempeuh in aneihsa khempeuh Topa tung apta ding hi. Kha mangthangte gupkhiat nasepna-ah palai hita ding hi. Amaute theihna leh limpha-ah Jesu Khrist ii hehpihna tawh hazatna leh lungkhauhna khempeuh zawhna vang a neihna uh lakkhia ta uh hi. Pasian aadinga a piakhia mihaupa ii neih leh lam, sum leh paai khempeuh tungah neihsa kemsiampa cihna Pasian lim leh mel leh ciaptehna mi dangte’ tungah lak thei ta ding hi. (R&H.Sept.19, 1893).


url: =Ngam Haubel 10 « Nikonghong\nHome » Thutatuam » Ngam Haubel 10\nNgam Haubel 10\nTunung leitung ah ngam zawngbel 10 ii thu ih kikum zo hi. Tu in ngam hau bel 10 ii thu en laleo tawng. Ih kikup nasa om bangma hauna tuat dan sia a nanam om aa, hiak sung mun pan GDP (Gross Domestic Product) per capita taw et ciang ngam haubel teng hi. GDP per capita ciciang ngammi khat in kum khat sung bangza manh seam zo/ vawt zo cina hi. Sontena Switzerland ngam ii GDP per capita $39,000 hi ciciang, Switzerland ngammi khat ii kum khat a sepza, a vawtza manh sia $ 39,000 cina hi aa, Zimbabwe ngam ii GDP per capita sia $0.1 hi ciciang, Zimbabwe ngam mi khat ii kum khat a sepza a vawtza manh sia $ 0.1 bek hi cina hi.\nCheese tam mama a vawt ngam khat hi aa, leitung ah a neutral (kuama sang pang ngawl) bel ngam khat hi. Ngaalpi 2 lai Europe ngam tam mama pan sum nei mihau te in Swiss bank muangbel ahikom a sum uh swiss bank ah koi siasua hi. Nestle, Logitech, Rolex le Credit Suisse ci company mithang te sia Switzerland ngam pan hi.\n9. Equatorial Guinea – $44,100 (GDP per capita)\nThe Republic of Equatorial Guinea sia Africa laizang ah om hi. Leitung mihing a tam zaw in hi ngam za ngei ngawl hi. 1996 kum ciang namngim nasia tatak piang ahikom ngam hau khat hong suak hi. Ngam mihingsim 0.5 million om hi. Africa ah namngim tambel suak ngam sung kihel ahihang, ngammi te ii nuntakna kilai vazak ngawl hi. Corruption ci aa thumann ngawlna nasia lei ahikom ngammi atam zaw zawng vave hi. Azawng le ahau kikhaina leitung ah anasiabel hi tu in ki um hi.\n8. Ireland – $45,600 (GDP per capita)\nEuropean Union member khat hi aa, leitung ah sipuazii taw kisai zaataakna anga ngam khat hi. Ireland sia leitung ah computer software atambel a vawt ngam sung ah kihel hi. The Economist te ii son bang ahile, Ireland ngam mi te in leitung ah nuntakna nuambel anei te hi ci hi.\n7. United States – $46,000 (GDP per capita)\nNgam haubel teng sung pan ngam zaibel ngam hi. Hi ngam haubel teng et ciang ngam no mama te veu hi makale, USA sia a ngam zai mama aa, mihingsim million 300 vaal pha aa, 3.79 million square miles zai hi. Leitung ah mihau billionaires atambel ngam hi si hi. US ngam mi billionaire phaza le, leitung ngamdang theampo ah om billionaire phaza kikim phial tu in ki um hi.\n6. Singapore – $48,900 (GDP per capita)\nHi ngam no mama in tuilul nano 63 nei aa, 270 square miles zai bek hi. Hong Kong , South Korea le Singapre sia Asia ii sahang (Tiger of Asia) ci in sipuazii sang te in sontena in nei hi. Singapore in leitung ah teambaw tam atawnbel ngam hi aa, ngamdang sum theakna ah leitung a lianbel a 4 na hi. Sipuazii vawt tu ahoibel ngam ci in kiciamte ci hi.\n5. United Arab Emirates – $55,200 (GDP per capita)\nNamngim le gas ahau mama ngam hi aa, leitung ah sipuazii akhangto mama ngam khat in kiciamte hi. A sum nei teng azak natu he ngawl liang ci in ki son hi. Mihing vawt tawm tuikul, leitung ah inn saangbel (Burj Khalifa) ci khawng vawtna ah a sum uh zangh hi. Burj Khalifa tau (inn) sia meter 828 saang aa, New York khua sung a saang mama ci in aki ngaisun Empire State tau ii a za 2 saang hi. Leitung bup construction nasep theampo ii se 4 sua se 1 (1/4) sia hi ngam sung Dubai khua ah om ki ci hi.\n4. Kuwait – $55,300 (GDP per capita)\nKuwait, Dubai city\nArabic kam taw Kuwait ii khiakna sia “Tui hui ah aki lam kulh” acina hi. Parsian Gulf sung ah om aa, Saudi Arabia le Iraq taw ki ngamngi hi. Leitung ah lei nuai namngim tambel nei a 5na hi. Leitung bup lei nuai namngim theampo ii zakhen 10% hi ngam sung ah om hi. Kumpi in pheanse (tax) la ngawl aa, kumpi sum tum theampo ii zakhen 80% sia namngim zuakna pan nga hi. Middle East sung ah sipuazii vawt tu in anuambel ngam, a free bel ngam a 2na hi.\n3. Norway – $55,600 (GDP per capita)\nEuropean Union sung member hi ngawl aa, nasia mama akhangto ngam khat hi. Gas le namngim tam mama apiang ngam khat hi. Nuntak thei natu sum zakna (Cost of living) sia USA sang zakhen 30% in sanng zaw hi. 2006 kum lai leitung ah namngim azuakbel athumna hi aa, Russia le Saudi Arabia in atambel zuak hi.\n2. Qatar – $75,900 (GDP per capita)\nArabic kam pau ngam no mama khat hi aa, mihingsim (population) million khat cing ngawl hi. 1971 kum in Great Britain tung pan suatakna (independence) nga hi. 1940 kum zawk ciang Qatar ngam ah leinuai namngim ki mu aa, tuama in a zawng mama Islamic ngam no khat hi. Leitung ah kumpi pheanse (tax) atawmbel ngam khat hi. Kumpi service tam mama sia ngammi te in sum piak kul ngawl aa, athong (free) in nga thei hi. 2009 kum lai leitungbup ah siipuazi akhangbel ngam in ki ciamte hi.\nEurope ngam khat hi aa, mihingsim (population) 500,000 kiim pha bek hi. Leutungbup ah ngam nobel a 8na hi. A ngam thungbel pan thangbel dong tai 50 pha aa, nisuana sangbel pan nitumna sangbel dong tai 30 zai bek hi. Ahihang leitung ah ahaubel ngam khat in ki ciamte hi.\nKoisung pan sum nga?\nBan (bank) muan huai mama 250 vaal sia hi ngam no ciucio sung ah ki hen bikbek in na seam hi. Europe sung ah ban taw kisai aki muangbel ngam hi aa, leitungbup zong akhatna hi phial tu ki ci hi. Sum hau thathong bek hi ngawl hi ngam mi te sia pilvang (smart) mama hi. Elementary ah saang ka kipat peuma ciang saangpatang theampo in Piantit (French) kam sin aa, middle school a thet uh ciang Germany kam sin uh hi. High school a thet uh ciang, English a thupibel in sin sak laleo hi. Amate kam zong anei ngawl hi ngawl aa, amate kam sia Lëtzebuergesch kam hi. Khua sung na vaak ciang tadensa lei in en le te, kam nam cinh in ki at na mu tu hi.\nDopha : Financial Jesus\nBy thawngno in Thutatuam on August 7, 2012 .\n← The Assassination of Bogyoke Aung San by Dr. Vum Ko Hau\tGLIMPSES OF CHIN BAPTIST HISTORY →


url: =2016 Kumthak Laini masa Thupha! ~ Hau Thang :: ZOMI DAILY\nposted on 3 January 2016 at 11:34 pm Lomkholna: Hauthang, News, Zomi\n2014 Kawlgam misimna tawh kipawl aki khum bangbang agensa bang in suak khia dekdek tading ahihi. Kawlgam mangpa in hongseh sat in code tuamtuam hongpiakna sung pan in pau leh haam tawh minam tuamtuam hong khen hi.\nThupha nak namkhat ah Zomi makai teng leh media teng in 914 ah Zomi gelh theihna omhi tualai ah kipumkhat in minam min gelh khawm tek cih hanciamna hng om bilbel ahih man in akikhen ding kimlai kingawm khopna lianpi hong piang hi. Lamkhat pan in Zomi cih leitung in alawh khiat nading in Pasian in gamuk mang te tawmvei amtham sak cih ding ahihi.\n2014 kum a minam vai so navingveng kinialnial nading thubawl pen Kawlgam ah 2015 Kawlparty te gual zawh nading lam sialsial hi in singtang mualtung mite kilem theithei ding in thautang kullo simtham galdo na nam khat a hihi.\nMimal simna husa pi hong khing daai hun 2015 kum sung gambup kiteelpi ding vai in party tuamtuam hong kilik khia lamlam in 90 val bang party aom sung ah Chin state sung om party pen mimal zui in et ciang in atampen suak leuleu hi. Bangzah ta in tampen Party hita leh kumpi phalna tawh ZCD party in kuanglui theihna hong nei lingleng a, 50% gual zawhna hong ngah ciang in Leitung thuthang mikang lai Kawllai ah Zomi Zomi cih hong kigen ziahziah ta hi.\nTun 2016 ah Chin state sung minam vai in Kawl kumpi leh UN te simna sumtampi bei in nasep na sung ah anung buaibuai in aom pen Chin minam hong hi leuleu in mimal kimsim hun Chin code akoihna sung ah kua mah min khum tamlo ahih na hang zong hikha ding hi. Tua buaina minam min namkee lak ah buaina tawh Zomi buai huai nawn lo ahih man in mainawt in namsia teng nuasia in atung alam ah khantoh nasep kipan khop hun in 2016 pan kipan ding hita hihang! Lungdam ,Pasian Thupha!\nPrevious: A 7 veina ZOSIAM Gospel nasepna lawhcing mahmah\nNext: US gamsung khualzinna pawlkhat – 2


url: =Phoenix pan Tulsa: Khualzinna leh Tuahphatna ~ Dr. Pum Khan Pau :: ZOMI DAILY\nposted on 18 March 2015 at 8:35 am Lomkholna: News, Pumkhanpau, Zomi\nAmerica gam ah Zomi a tampenna khua Tulsa pen America gam ka tun ciangin pailoh/hawhloh a phamawh dinga ka ngaihsut ahi hi. Ahih hangin ka hawh theihna dingin vai a om kei leh ka mawk pai thei tuan kei hi. Tulsa ah ka meltheih khat leh nih a om tei hangin ka omna Phoenix panin vanleng tawh nai 5 sung bang paina mun tua khua ah meltheih kawma zin ding zong ol lo veve hi. Sia David Kham in US a om laitak November 2014 kha tawp lamin Tulsa ah kituah ni, kimu nuam hang hong cih cingin ut mahmah napi’n ka pai zo kei hi.\nJanuary 9, 2015 nitakin Pu Go Sawm Khup, President, Zomi Innkuan, USA (ZIUSA) in phone tawh hong hopih a, February 20 Zomi Nam Ni Tulsa ah hong zang in ci-in hong cial ciangin ka lunggulh giugiau Zomite tamna mun phak theihna ding Pasian in lampi hong bawlsak hitah ci-in ka ngaihsun hi. Tua khit ciangin Zomi Innkuan Oklahoma (ZIOK) President Pa T. Sawm Lian tawh kizomin kivaihawm toto pah hi. Hih thului pen Zomi Nam Ni zang dingin Phoenix pan Tulsa ka khualzinna leh ka khualzin sunga ka tuah thuphate ciamtehna dana ka gelh ahi hi.\nDallas leh Fortworth Ah\nA zingciang, February 15, zingsang lamin Fortworth Zomi Innkuan makaite in ann hong nekpih hi. Makaipi Pa Lian Tuang, Tg Tung Thang leh Tg Lam Thang tawh holimna hun nuam ka ngah uh hi. Pa Lian Tuangte lawmta teng tawh ka holimna uh panin Cikha pen border town khat suak sak zo le’ng cih a lunggulhna uh thupi kasa hi. Khantohna a hatna dingin khuaneu ah I kikhen sangin khua lian bawlin tengkhawm le’ng a meetna tampi om takpi hi.\nMizogam ah khantohna a manlang theihna a hang khat pen MNF leh kumpi a kido hun (1965-66) akipan India kumpi in village grouping nakpitakin na bawl ahih manin a ciilin Mizote adingin a haksat hangin a nung ciangin a thahatna/khantohna kipatna uh na suak hi. Lamka gam buaina hangin singtang/khamtung panin mitampitak in Lamka khuapi zuanin milip mahmah khang ahih manin tu-in Lamka ah khantohna hat mahmah hi. Mai lamah India leh Burma kikawmna hong hoih tetek leh border town I neih ding hong thupi mahmah ding hi. India lam panin Behiang khang dinga, Kawlgam lam ah zong tua bang khat I kisam ding hi. Moreh leh Tamu zong tua bang hi.\nZing ann nek khit ciangin Dallas pan hong dawn dinga hong pai Pa Daniel Mangpu tawh Dallas lam ka pai uh hi. Dallas leh Fortworth kikal pen mawtaw tawh nai 1 sung paina hi. Pa Daniel Mangpu pen Tedim a Dr Thuam Khan Thang I tapa ahi hi. Amau inn ah tawlngak khit ciangin nitaklam nai 2:00 PM in amau pawlpi Zomi Community Church ah kikhawmin thugenna ka nei hi. Hih pawlpi ah tulaitak Pastor a sem pen Sia Suang Khen Pau (Sia Paubawi).\nKikhop man ciangin Pa Daniel Mangpu inn ah holimin nitak ann ka nekhawm uh hi. Sia Paubawi kiangah ka giak a, amah tawh hun nuamtak ka ngah theih manun ka lungdam hi. A diakin Sia Thang Ngaih Lian (Sia Lian) in a room/khan ah hong giaksak ahih manin ka nuam hi. Sia Lian-te innkuan pen kei tunma diakin Kawlgam Tahan ah na ciah uh hi. Dallas ka om sungin Pa Daniel Mangpu, Pa Piang, Pa Dal Khan Mang leh Nu Muang-te innkuan in ann limtak hong nekpih manun ka lungdam hi. February 17 nitaklamin Sia Paubawi in Airport tan hong kha-in American Airlines mah tawh Tulsa lam ka zuan hi.\nTulsa, America Zomite Khuapi\nDallas leh Tulsa kikal vanleng tawh nai khat lian ki-leeng hi. Tulsa pen Oklahoma state sungah om hi. February 17, 2015 nai 5:20PM in Tulsa International Airport ka tun ciangin ZIOK makaite, Mualnuam khua kipawlna makaite leh ZBCM siate mi 13 in ong na dawn uh hi. Dr Pum Khan Pau, Chief Guest, Zomi National Day 2015 cih a kigelhna name tag (I-D) khat leh paak khat hong piapah uh hi. Mi tampi in hong ngak cih ka gal muh ciangin Oh! kei kua himawk ka hiam hih zah a hong kidawnna dingin cih ka ngaihsun hi. Ka mi ka sate itna hong ngahsak Pasian ahihna ka phawk tetek hi.\nAirport sungah man kizaih ziahziah in tua pan ka pusuah lian uh leh vuk/guah hong zu ziahziah mawk hi. Tulsa pen US gam bupa huih nam tuamtuamte kituahna ahih manin khuahun kikhel pakpak thei hi kici hi. Ka zin tunna ding U Ngin Khan Lang (Pa Langno, Zuasiam ciin zong a kithei) inn ah ka kinga hi. Topa tungah lungdam kohna nei-in hong dawnte pawlkhat ong zuisuakte tawh ka holim uh hi.\nRev Dr Chin Do Kham Han ah Hawhna\nMitampi in Sia Do Kham ci-a I sap, siapa pen Pasian in Zomite lakah sangpitakin a laptoh khat hi-a, leitung bup Zomite lakah a muibun mahmah makai khat ahih manin ama damloh thu zakhollopi-a hong nusiat I zak vat pen thangah huai hetlo hi. Amah tawh ka kimuh ngeiloh hangin nidangin email tawh nihvei khawng ka kiho ngei tei uh hi. Tua leh nidang gamdang a paima-in Lamka a zin ciangin ka pano Do Khan Thang (Lanva) te inn ah zintung thei hi, cih ciang pen ka theihna hi. Ahih hangin Pasian in leitung bup Zomite lakah a lapsang mahmah laitakin nuntakna hu tawp a san mawk pen laigil ah na kasa mahmah hi.\nDelhi ka tun ciangin Vikaspuri ah ZCF makaihna tawh galna hun kizang ding hi cih ka zak ciangin ka lawmpa Dr L. Lam Khan Piang (JNU) tawh ka pai uh hi. Tua hun zatna ah ko lawmta zong thugenna tomna hong kipia ahih manin Siapa itna leh phawkna thu ka gen uh hi. Delhi ka om sung mahin Siapa luanghawm tawh kisai thu tangkona leh programme kizatnate nisimin internet panin ka en hi. Kuaman hong phawkpih loh hangin ka nupa-un ka thuak mahmah uh hi.\nZomi National Day Ah Chief Guest\nHun kipat ding ciangin ka tutna lang tuakah tangval thagol nih puanvom tawh kizem, wireless phone tawh kizom earphone a bil ah kithuah, mit limlang vom bulh tuak hong tu hi. Puannuai thau a pua uh tam bel thei keng. Amau pen kei hong cing ding ahi hi. Ka ngaihsutna ah guai! lawmte’n kei pen inn lama ZRO makaipi Sia Pau hong sa a hong cing keei uh hiam? cih hong suak dektak hi. A ciil teng ka om nuamlo dek phial mawk hi. Kuama cin kul lo-a suakta a kisa mahmah khat tua nitakin hong kicin keei ciangin ka patau leh lam dektak hi.\nPuanvom silhte nih in “Tui na duh hiam, na zun a suak hiam, na kisap a om leh hong gen in”, ci-in amau pen a pualama a lawmte uh tawh kiho kawmkawm uh hi. A lang khat ah lah, kalaisai! Ni Khat Kumpi a cih bangin kei zong nai 2 khawng president a suak pak lah ka bang phial mawk a! ka ci hi. A taktakin lawmte’n kei hong theikhial hilo-in hong tawisang lua na hi gige ahih manin ZIOK vaihawmna leh ngaihsutna zahtakhuai kasa hi.\nHunuk nungak thumte (Ruth, Suih Lun leh Nu Toih) in hun kipanta ding hi hang, a cih lian teh ZIOK President Pu Sawm Lian stage ah kahto in A 67 Veina Zomi National Day ka hong hi cih pulana nei-a, tua tawh kizomin Thawn Kham’ khui pan Zogam lapi Zogam, Zomi puak ziahziah in kihong hi. Tua la sak sungin mipi tanglo-in kiding khipkhep hi. Tua nitaka ka gei ah puanvom, mitlimlang vom a silhte kikal ah Zogam lapi kisak sung zahtakna tawh ka din laitakin ka lungtang tawng ah ka minam ka itna hong thak suakin hong suk khak dan kigen theilo hi.\nLa leh laam tuamtuamte in mit taisak hi. Zopuan tawh kizem siamte pahtawina kipia-a, Jenks High School sangsiate zong lungdam lahna Zopuan kipia hi. Pawlpi tuamtuam pan pastor-te hong kihel banah vdo coverage nasiatakin kibawlin live in kikhah hi. Programme sungah thugenna nei nih bek om hi. Amasa in Lia Dim Sian Mang (Mangnu) in UN Khangno khawmpi a paina report pia hi.\nTulsa Zomi National Day ah minute 30 sung ka thugenna ah ka lim gen pen nam nih in kikhen thei hi. Khatna ah February 20, 1948 a Falam ah Chin Special Division gambup panin Zo minam tuamtuamte in lungsim khat tawh a kipawl theihna uh a kha (spirit) pen nidangin a om ngeilo thu ahih hangin tuani-a thupiang tawm zong hi tuanlo hi. Tuabanga kipawl khop theihna lungsim pen a beisa kum 50 val panin sut kik kul hi.\nMi tampite in Zomi Nam Ni thu I gen ciangin lungsim kigawm theihna hang kan lo ahih manin ahihna taktak bun kha theilo hi. Nidangin Hausa-te thuneihna a kimu theilo ukna a nei khuasiam in a piak hi, ci-in I pu leh pate in ngaihsunin zahtak uh hi. Ahih hangin tua thuneihna British-te in a laksak ciangin khuasiam mun British-ten a luah suak hi. Tua hun akipan hausa/ukpi leh mipi kikal ah nawngkaina kipan hi. Hausa/ukipite deihlohna hi masa lo-in, amau tunga thunei British-te thuneihna nialna hizaw hi.\nNihna ah, tuhun America gam a tung Zomite in I thupisak ding thute:\nZBCM Pawlpi ah Hunzatna\nTulsa ah nipini dong tam suak ka hih manin Zomi Baptist Church of Myanmar (ZBCM) pawlpi in nipini hun amau biakinn ah hong piak manin ka lungdam mahmah hi. February 22 in ZBCM senior pastor Rev. Kapmang in a seppih sia dang li tawh Panera restaurant ah kiallap (breakfast) hong nekpih a, holimna hun nuam ka ngah uh hi. Nai 1:00PM in biakinn ah kikhopna kinei hi. From Refugee to Ruler thulu zangin thugenna ka nei hi. Pawlpi picing mahmah uh a, sia zong 5 tak om hi. A biakinn uh zong nasia mahmah hi.\nSiate lak pan khat Sia Hau Mung in khangno leh media lam sai-in biakpiakna bang zong online in khah pah hi. Kiva mahmah hi. Sia Kapmang zong ka zi adingin a pute ahih manin amau inn ngiat ka sik khak ka lungdam hi. Tulsa ka tun in airport ah amah zong a dawnin hong pai ahih manin thupi hi. Sia Kapmang ka theihna pen Taangko khui bawl uh pan hi. A lasakte uh hoih sa-in ka uk mahmah hi. 1990 (?) kum hiam khat in Lamka hong pai-in Sia Tua Mung tawh New Lamka CBA biakinn ah a lasak uh ka thei lai hi.\nDeihsakna leh Hamphatnate\nFebruary 18 zingsangin Pu Langno leh ZIUSA lutangpi Pu Go Sawm Khup tawh Kala ann sai ah zing ann ka nekhawm uh hi. Pu Khup tawh ka kimuh patna hi-a, ka angtang hi. Thunuam in thu thei mahmah khat hi-a, Zomi tawh kisai nidangin Lamka gam ah ZNC a kipat cil lam pek panin zong a kihel ngei mi khat ahih manin minam a it leh a vei ngiat khat ahi hi. Amah zong Nashville leh Atlanta ah Zomi Nam Ni zinmang dingin kisam ahih manin ka ciah ding nitak khat a inn vuah ka kimuh kik uh sim loh ka kithuah man nawn kei uh hi.\nTua zingsang in Pu Langno tawh Oral Roberts Unievrsity (ORU) ka vel uh hi. ORU pen Zomite Tulsa ah hih zaha tam a tunna dinga Pasian vanzat khat ahi hi. 1991 in Sia Do Kham (Rev Dr Chin Do Kham) in hih university ah D.Min sin kipan hi. A nung ciangin amah zong sangsia khat in pang kik a, tua hangin Zomi USA a tung masate pawl in hih mun mah na zuan hihtuak hi. Hih university panin degree a ngah Zomi tampitak om ta hi. Tu-in university administration ah a sem zong tamkhop om hi.\nTulsa ah ka lawmnu a adingin a pute ahi Sia Khamno, Sia Kap Mang cih bang hawhloh theihloha ka ngaihsut pawlkhat inn ah ka hawh thei hi. Rev Dr Cin Khaw Kham @ Sia Khamno, pen Far East Mission Church (FEMC) ah Senior Pastor ahi hi. February 21 nitaklamin ama inn ka hawh thei hi. Sia Khamno holim siam mahmah a, a thugen ngaingai leng pilna zong tampi om in nuam kasa hi. Pasian in a tate zong thupha tampi pia-in praise and worship lamah kizang mahmah uh hi.\nFebruary 21 in ZIOK makai lutangte in Sen annsai ah nitak ann hong nekpih hi. Tua hunah thupi kasak mahmah khat pen, makaipi Pa Sawm Lian in tutung Zomi Nam Ni lawhcinna hang pen makaite in tavuan tek a zawh man hi, ci hi. Tua mah bangin makai dangte in zong makaipipa mahmah kipiakzawhna leh thusiamna hang hi, ci-in thusiamna a kipaih uh pen thupi-in etteh huai kasa hi. Amau tavuan tek zo uh hi.\nA tawpna ah February 23 ni-in United Airlines tawh Houston (TX) tawnin Phoenix (AZ) ciah dinga ka pai ciang Tulsa Airport ah hong kha Pu Langno leh Nu Mandawng tungah ka lungdam hi. Nu Mandawng pen nidang Singngat a om lai pek panun ka thei hi. Biakna pawlpi khat ah om khawm banah, 1996 in Singngat Hill Model High School ah sangsia tawmvei ka sep sungin amau inn pen ka kiphualna khat hi. Zomi tul li val omna Tulsa ah ka paima-in tua khua ka meltheih ngeisa khat bek om hi ci-a ka ngaihsut pen, ka ciah ciangin Pasian in meltheih, lawm leh gual tampi tawh hong ciahsak ahih manin Topa min ka phat hi. To God be the Glory. Dr Pum Khan Pau (Post-Doctoral Fellow, Arizona State Univesity, USA)\nPrevious: ZIUSA Thupulakna: Global Zomi Idol Lasak Kidemna Pawi\nNext: ZIUSA Thupulakna: US gam sung a om Zomi te Khuado Ni – October kha Kaal Nihna Saturday


url: =US gamsung khualzinna pawlkhat – 74 :: ZOMI DAILY\nposted on 16 March 2016 at 8:00 am Lomkholna: Article, Awnzapau\nSeaWorld – San Antonio\nAmun 250 acre zai a, tuisung a piang ganhing a tuamtuam banah ulian uneu kimawlna ding kicing takin om hi. 1988 kum a kihong pan hi in a hon kumin mi 3.3 millions in va pha hi. A kihon sawngtengin leitung SeaWorld lakah a lian penpen leh pilna khua muhna a pia penpen in kiciamteh hi.\nKa innteekpa uh a u Sum Nang pen nidangin Sani leh Nipi ka off banah nasep zong tamlua lo hi cinapi ko pai lian leh a company pan a pute hong pai in training apiak ding uh tawh kituak citciat a Sani ni kikhop hong kikhawm man thei bekin manlah mahmah hi. Nipi ni zong man tuanlo in Paupu mah Austin pan hong pai in SeaWorld en dingin ko innkuan thum, Paupu nuphalpa Pa Tuang, leh Kampi (Pa Sian Ngen Kam) leh Cherry Man (Nu Ning Lam Man) te innkuan tawh ka pai ngeiingaii uhhi.\nTui a limnga a tuamtuam khawina (Aquarium), tuisung ganhing a tuamtuamte khawina leh whale, sea lion, dolphin, seal (saham) zulei, zawhngei, vok na dongin a hilh siamdan uh leh a siamna dan honglak uhhi. Ngaihsut theihna nei mihing pianna dan tawh ih ngaihsutnate kikhai mahmah tase leh a sawl bangbang a, a gamta ding a, a sawltheih pen a thuhilh mahmah siam kasa hi. Lungduai mahmah kasa hi. A ganhing bangmah thei lopi a hilh mihingte mah hi a, hih mun ka tun ciangin ei Zomite in ih tate zong hoihtak phatak a ih hilh ngei loh ih hilh theih loh leh ih hilh zawh loh khawng ka tuatteh van leh lei a ih kikhaih dan hong kilangsak semsem hi.\nTuisung piang ganhing bek lak lo in vasa nam a tuamtuam a khawi banah penguin 200 val bang khawi uhhi. Flamingo, ducks & geese, leh America gam a om vasa namcin zong kimu thei hi.\nDisneyland cih khawng Amusement Center cih bangin akicing takin om zihziah hi. Naupang te bang a mau utna tengah va paipih ding ci leng ganhingte pilna lakna mun khawng akipai man nawn peuhmah ding ahi kei a, kicim man peuhmah lo in nikhat bup a bei ziau ding ahihi.\nDolphinte leh ahilh siate kitheih zia pen lamdang mahmah hi. Amuk dawnah nungak khat tuangkawmsa in hong paipih hi. Bualgei ah hong puak hi. Bualgei ah kahto in sawt veipi mah mihonpite muh theih dingin khawl hi. Zahtak bawlna upat bawlna zong a sawl bangbangin hong pia thei hi.\nTua zawh ciangin bual geipan damtakin taalsuk kik hiamhiamin siate sawl bangbangin a en mihonpite a meitawh tuipeekin a tui hong theh thei lai mawk hi. Siate sawl bangbangin gamta in diang (diving) lai mawk uhhi. Nam khat a lah khit sialin ngasa pum khatta tawh lungkimsak pahpah se uhhi. Tua mah bangin tuipi sung a om saham malliante pawl zong a siate sawl bangbangin gamta thei uhhi.\nTua zawh ciangin vok, zusa, zawhngeu leh ui a kipan ganhing tuamtuamte pilna hong lak uh a, bang lo teng tawh theih loh kal in hun hong bei hanhan hi. Tua sun nitang ciim naupangte kimawlna Disney Land lam zong pha man nawn lo in ka ciah kik leuleu uh hi. Ka muh khempeuh uh video in ka lim zaih zaw uh a, still camera tawh ka tam zaih kha het kei uhhi.\nSeaWorld kilahna pan ka ciah zawh uh ciangin Kampi innthak leina khua nawl mualdawn lam ka va pai uhhi. Amau inn lei thak uh pen thaklua kisa in companyte zumkhan a kizang pak ahihi. Dawlnih in kilam a, hoihpha mahmah hi. Nitak an Kampite in hong neekpih a, tua kawm kalah zingteh adang hong kha ding a om kei leh Dallas dong a mawtaw tawh hongkha dingin hong kamlamh uhhi.\nAhih hangin ka innteekpa a u Sum Nang hong lunghimawh mahmah a, a tawpna ah Garden city, Kansas pan a hong ciah Sky Tuang kiangah huhna ngen in Houston ciah nawn lo in San Antonio hong baanna dingin lammat pah hi. A nitak nai 9:00PM teh ko kiang hong tungtakpi hi. Ka lup khit uh ciangin Lunnupa leh Sky Tuang na kikum in, Kampi in hongpuak ding pen amah zong a man peuhmah hi tuan lo a, a zanzan a kileh kik ding ahih manin, a ma tangin Sky Tuang in Dallas dong hong kha dingin na khensat kik uhhi.\nGitneih loh in zan li tangcim sitset Lunnute innah a taam ka hi uhhi. Ka taam sungin naupangte omdan thupi kasa mahmah hi. A nu apa thu mang kasa hi. Zono leh Joyte tate Mungpi leh Kimkimte unau zong a kem hi a, Cingneu in ama sung a piang atate tawh kibangin deidan hetlo in hoih tak in kemkhawm hi.\nAnu uh Cingneu bang tungah Zono tanu Kimkim bang kingeeksak nuamin nubawl peuhmah hi. Tua teng ka muh ciangin Cingneute nupa thupi ka sa semsem hi. Mailamah a u Sum Nangte innkuan Pasian in koihkhong hetlo in thupha pia taktak dingin upna ka nei hi. Ka thu ngetsakna uh zong tuateng mah ahihi.\nPrevious: Minam, Kipawlna leh Party ~ Pu Zokhai\nNext: Tulaai Leitung Thuthang Tuamtuam Updates March 15, 2016\nA hehpih huai Cora Pelaez nuntakna ~ Pau Tun Thang\nLai gelh le thu i gen ciangin ~ Tual Khan Suan